Misteri Gabungan Kesturi dan proksi UMNO

Bekas Pengarah Ultra Kirana Sdn Bhd (UKSB), Harry Lee Vui Khun, bagi tahu Mahkamah Tinggi di Shah Alam semalam dia hantar duit tunai tiap-tiap bulan, dalam mata wang dolar Singapura kepada bekas Timbalan Perdana Menteri, Ahmad Zahid Hamidi, dari 2014 hingga 2018.

Duit itu adalah berhubung dengan kontrak Sistem Visa Luar Negara (VLN) yang dibagi kepada UKSB. Bayaran kepada Ahmad Zahid mula akhir tahun 2014 sebanyak SG$200,000 (kira-kira RM632,000) sebulan dan naik kepada SG$520,000 (RM1,643,200) sebulan pada 2017.

Ahmad Zahid, 69, sedang hadapi 33 tuduhan terima suapan SG$13.56 juta (RM42,849,600) daripada UKSB bagi diri dia sebagai Menteri Dalam Negeri untuk lanjutkan kontrak berkenaan.

Boleh jadi banyak orang tak tahu yang UKSB ini terkait dengan sebuah syarikat milik Umno atau yang jadi proksi parti itu iaitu Gabungan Kesturi Sdn Bhd. Ikut rekod Suruhanjaya Syarikat Malaysia (SSM), Gabungan Kesturi ada 150,000 saham dalam UKSB.

Pemegang saham UKSB yang lain adalah Wan Quoris Shah Wan Abdul Ghani (200,000 unit) dan HRL Capital Sdn Bhd (150,000). Carian atas talian mendapati pengarah HRL Capital adalah adik beradik Paul Lee Vui Yung and Harry Lee Vui Khun.

Ikut rekod SSM lagi, dua orang eksekutif tersohor, iaitu Shahril Ridza Ridzuan (Tan Sri), Abdul Rahman Ahmad (Datuk), pernah menjadi ahli lembaga pengarah Gabungan Kesturi. Dua yang lain adalah Soong Yoke Yin dan Ng Pek Hoon.

Sebelum Umno kalah dalam pilihan raya umum 2018, Gabungan Kesturi ini adalah antara pemegang saham utama dalam konglomerat Media Prima Berhad.

Shahril Ridza dan Abdul Rahman cergas dalam pengurusan Media Prima walaupun pada masa itu mereka masing-masing mengetuai Kumpulan Wang Simpanan Pekerja (KWSP) dan Permodalan Nasional Berhad (PNB).

Persoalan yang timbul sebaik saja Umno kalah dalam PRU 2018 adalah kaitan antara Gabungan Kesturi dengan beberapa GLIC yang banyak memegang saham dalam Media Prima walaupun harga saham syarikat itu sedang jatuh dan perniagaannya rugi.

Maksudnya pada zaman pemerintahan Najib (Razak), urusan rasmi negara, politik dan peribadi dicampuradukkan sesuka hati tanpa mempedulikan undang-undang, petaturan, tadbir urus berintegriti dan kepentingan awam.

Maka dalam kes tuduhan rasuah ke atas Ahmad Zahid ini, adalah tidak masuk akal Gabungan Kesturi, sebagai pemegang saham UKSB, tidak tahu. Apatah lagi ia berlangsung lebih empat tahun dan jumlah yang terlibat cukup besar- RM42.8 juta.

Wallahuaklam.

A Kadir Jasin
Wartawan veteran

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri. Artikel ini disiarkan dalam Facebook A Kadir Jasin untuk umum pada 19 Mei 2022.


Laporan polis dibuat setelah deraf penghakiman kes Najib bocor

Pejabat Ketua Pendaftar Mahkamah Persekutuan Malaysia (PKPMP) telah membuat laporan polis berhubung dokumen yang disiarkan portal Malaysia Today berkaitan penghakiman kes Datuk Seri Najib Razak.

Dalam satu kenyataan petang tadi, PKPMP merujuk kepada satu laporan yang disiarkan portal itu hari ini (23 Ogos 2022) bertajuk “Najib’s Razak SRC Appeal: The Judgement” yang mengandungi deraf kerja yang belum dimuktamadkan serta dokumen bocor yang telah diubah suai.

“Pejabat ini mendapati penghakiman yang disiarkan oleh portal tersebut merupakan suatu deraf kerja bagi penghakiman dalam tiga rayuan berhubung dengan kes Dato’ Sri Mohd Najib Bin Hj Abd Razak v PP yang telah bocor kepada pihak media.

“Pejabat ini mengesahkan bahawa deraf kerja penghakiman yang telah bocor itu merupakan deraf kerja yang belum dimuktamadkan.

“Penghakiman muktamad hanya disampaikan di Mahkamah Terbuka pada lebih kurang jam 4 petang pada tarikh yang sama,” menurut kenyataan itu.

Kenyataan itu juga memaklumkan perbuatan membocorkan deraf kerja merupakan suatu tindakan sengaja untuk menjejaskan integriti pengoperasian mahkamah dan pentadbiran keadilan.

“Badan Kehakiman tidak akan diganggu-gugat oleh perbuatan-perbuatan yang menyalahi undang-undang dan menjejaskan integriti sistem kehakiman negara,” katanya.

Terdahulu, panel lima hakim Mahkamah Persekutuan sebulat suara mengekalkan sabitan dan hukuman penjara 12 tahun serta denda RM210 juta atau penjara lima tahun sekiranya gagal membayar denda ke atas Najib kerana menyeleweng dana SRC International Sdn Bhd berjumlah RM42 juta.

Ketua Hakim Negara Tun Tengku Maimun Tuan Mat yang mengetuai panel hakim itu, ketika membacakan penghakimannya berkata tiada isu baharu yang diketengahkan dalam rayuan dikemukakan Najib dalam kesnya kerana ia melibatkan penemuan fakta dan penyelesaian perundangan terdahulu.

Menurut Tengku Maimun pasukan pembelaan Najib sudah diberi peluang untuk mengemukakan rayuan bagi pihak bekas perdana menteri itu, tetapi enggan berbuat demikian.

Katanya pada perbicaraan di Mahkamah Tinggi, Hakim Datuk Mohd Nazlan Mohd Ghazali betul semasa membuat keputusan prima facie ke atas Najib dan mengarahkannya membela diri bagi tujuh pertuduhan kes rasuah SRC International Sdn Bhd membabitkan dana bernilai bernilai RM42 juta.

Oleh itu rayuan ini ditolak sebulat suara dan sabitan dan hukuman dikekalkan, katanya.

Najib kemudian dihantar ke Penjara Kajang untuk menjalani hukuman penjara 12 tahun.


Terima keputusan pimpinan, pesan Bersatu Terengganu

Ahli Parti Pribumi Bersatu Malaysia (Bersatu) dan PAS dinasihatkan berlapang dada dan menerima segala keputusan pucuk pimpinan Perikatan Nasional (PN) berkait agihan kerusi dalam Pilihan Raya Umum ke-15 (PRU-15), 19 November ini.

Ketua Badan Pimpinan Bersatu Terengganu, Senator Datuk Razali Idris berkata semua pihak perlu bekerjasama sebagai satu pasukan di bawah payung PN demi kemenangan.

“Bersatu Terengganu minta untuk bertanding dua kerusi Parlimen iaitu Besut dan Hulu Terengganu, kita tunggu sahaja apa keputusannya nanti kerana sudah pasti PN akan membuat keputusan terbaik demi satu matlamat iaitu kemenangan.

“Oleh itu, semua ahli baik daripada Bersatu atau Pas perlu berlapang dada dan terima keputusan itu seterusnya bekerjasama sebagai satu pasukan untuk PRU-15 tidak lama lagi,” katanya lapor Utusan Malaysia.

Bersatu sebelum ini menuntut dua kerusi Parlimen – Hulu Terengganu dan Besut namun tersebar khabar angin menyatakan mereka hanya diberikan kerusi Parlimen Hulu Terengganu yang bakal ditandingi oleh Timbalan Ketua Badan Pimpinan Bersatu Terengganu, Datuk Rosol Wahid manakala Parlimen Besut akan diserahkan kepada PAS.

Ditanya mengenai dakwaan terdapat sebilangan kecil penyokong dan ahli Bersatu di Besut mahu keluar parti dan menyertai UMNO sekiranya Bersatu tidak bertanding di Besut, Razali berkata perkara itu tidak akan berlaku.

“Setiap kali perjumpaan di peringkat akar umbi hingga ke negeri, kita sering tekankan ahli dan penyokong agar tidak beremosi terhadap tuntutan (dua kerusi Parlimen).

“Di Besut contohnya, Bersatu ada hujahnya dan PAS juga ada hujahnya yang mahu bertanding di kerusi tersebut. Namun, keputusan akhir nanti tetap dimuktamadkan pucuk pimpinan yang melihat dalam konteks lebih menyeluruh demi kebaikan PN,” katanya.

Pada PRU-14, Rosol yang bertanding atas tiket Barisan Nasional (BN) menang dengan 30,925 undi menewaskan calon PAS, Muhyidin Abdul Rashid (28,057 undi) dan calon PKR, Datuk Razali Idris (3.374 undi).

Sementara Parlimen Besut dimenangi oleh calon Barisan Nasional (BN), Tan Sri Idris Jusoh yang mendapat 34,335 undi menewaskan calon PAS, Riduan Mohamad Nor (29,736 undi) dan calon Parti Keadilan Rakyat (PKR), Datuk Ir. Wan Nazari Wan Jusoh (6,864).


10 maut, 10 cedera ditembak ketika sambut Tahun Baharu Cina

Seorang lelaki menembak mati 10 orang dan mencederakan sekurang-kurangnya 10 yang lain di dewan tarian ketika sambutan Tahun Baharu Cina lewat Sabtu lalu berhampiran Los Angeles sebelum melarikan diri dari tempat kejadian, kata polis.

Penembak, yang masih bebas selepas serangan di bandar Monterey Park, dipercayai seorang lelaki Asia berusia antara 30 dan 50 tahun berdasarkan penerangan daripada saksi, kata pegawai penguat kuasa undang-undang.

“Kita perlu menangkap orang ini secepat mungkin,” kata Syerif Daerah Los Angeles Robert Luna pada sidang media pagi Ahad di Monterey Park, rumah kepada salah satu komuniti Asia Amerika terbesar di Amerika Syarikat (AS).

Terdahulu pada pagi Ahad, jabatan sheriff berkata mereka tidak tahu sama ada serangan itu bermotifkan perkauman. Lima daripada mangsa adalah lelaki dan lima perempuan, kata Luna. Identiti mereka tidak didedahkan kepada umum.

Luna kemudian mengeluarkan imej suspek yang nampaknya diambil daripada rakaman kamera pengawasan yang menunjukkan dia memakai cermin mata, berjaket gelap dan topi gelap dengan jalur putih.

Jabatan sheriff berkata ia mengeluarkan imej itu dalam usaha untuk mengenal pasti suspek dan dia harus dianggap “bersenjata dan berbahaya.”

Lewat pagi Ahad, polis menggunakan kenderaan berperisai mengepung sebuah van putih di Torrance, California, kira-kira 34 kilometer dari tempat kejadian, yang dikaitkan dengan suspek, kata pegawai.

Luna berkata pada taklimat petang Ahad seorang lelaki yang menyerupai suspek dikatakan berada di Torrance dan polis percaya ada orang di dalam kenderaan itu.

“Kami tidak tahu keadaan mereka. Mungkinkah itu suspek kita? Kemungkinan.”

Pegawai sedang menyiasat sama ada insiden di tempat tarian lain di bandar Alhambra, kira-kira 20 minit kemudian pada malam Sabtu ada kaitan dengan pembunuhan beramai-ramai di Monterey Park.

Di tempat kedua, saksi berkata seorang lelaki Asia berjalan masuk sambil memegang pistol yang kemudian dirampas oleh pengunjung. Tiada siapa yang ditembak dan lelaki itu melarikan diri, kata Luna.

Apabila polis tiba di dewan tarian Monterey Park, orang ramai “berduyun-duyun keluar dari lokasi sambil menjerit,” kata pegawai jabatan Andrew Meyer kepada pemberita pada taklimat media.

Sepuluh orang dibawa ke hospital tempatan untuk dirawat kerana mengalami kecederaan dan sekurang-kurangnya seorang dalam keadaan kritikal. Polis tidak menyatakan jenis senjata api yang digunakan dalam serangan itu.

Tembakan berlaku selepas 10 malam (2 petang Ahad waktu Malaysia, 22 Januari, 2023) di sekitar lokasi sambutan Tahun Baharu Cina selama dua hari di mana banyak jalan di pusat bandar ditutup untuk perayaan yang menarik ribuan orang dari seluruh California Selatan.

Pengerusi Dewan Perniagaan Cina Los Angeles, Chester Chong menyifatkan bandar yang mempunyai kira-kira 60,000 penduduk itu sebagai tempat yang tenang, damai, indah di mana semua orang mengenali dan membantu antara satu sama lain.

Kira-kira 11 kilometer dari pusat Los Angeles, bandar ini selama beberapa dekad menjadi destinasi pendatang dari China. Kira-kira 65 peratus penduduknya adalah Asia, menurut data Banci AS, dan ianya terkenal dengan banyak restoran dan barangan runcit Cina.

“Orang ramai menelefon saya malam tadi, mereka takut ini jenayah kebencian,” kata Chong di tempat kejadian.

Polis tidak menamakan secara terbuka kelab tarian itu, tetapi dilihat keluar masuk dari Studio Tarian Star Ballroom, yang aksesnya telah disekat oleh pita polis.

Kelab ini dibuka pada tahun 1990, dan laman webnya memaparkan banyak gambar perayaan Tahun Baharu Cina yang lalu yang menunjukkan pengunjung tersenyum dan menari dalam pakaian parti di dalam bilik tarian yang besar dan terang benderang.


543 kes baharu, empat kematian

Jumlah jangkitan baharu Covid-19 dalam tempoh 24 jam semalam (Jumaat, 6 Januari 2023) turun sedikit kepada 543 kes, berbanding 571 yang dicatat pada Khamis, menurut data laman sesawang GitHub Kementerian Kesihatan (KKM) yang dikemas kini tengah malam tadi.

Daripada jumlah jangkitan baharu semalam, 384 kes melibatkan individu yang telah menerima suntikan vaksin dos penggalak, diikuti 84 (individu yang lengkap divaksinasi); tiga kes (individu belum lengkap divaksinasi); dan 72 kes (individu tidak divaksinasi).

Jangkitan semalam, turut melibatkan 34 kanak-kanak, turun sedikit berbanding 31 yang dicatatkan pada Rabu, selain lapan individu membabitkan kluster.

Jumlah terbaharu itu menjadikan kumulatif positif sejak 25 Januari 2020 sebanyak 5,029,337 dengan 4,981,052 pesakit telah sembuh, termasuk 688 yang pulih semalam.

Sementara itu, KKM juga memaklumkan sehingga semalam 11,415 kes masih aktif, turun lagi berbanding 11,564 yang dilaporkan pada Khamis, manakala 10,828 pesakit masih menjalani kuarantin di rumah (10,945 pada Khamis). Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital pula turun kepada 554 kes, berbanding 581 yang dicatat pada Khamis.

Seramai 33 pesakit dimasukkan ke unit rawatan rapi, turun berbanding 38 yang dicatat pada Khamis, dengan 14 daripadanya memerlukan alat bantuan pernafasan (18 pada Khamis).

Berikut adalah pecahan kes baharu semalam mengikut negeri dan wilayah, serta kumulatif kes positif:

Bagaimanapun, KKM tidak memberi pecahan jumlah kes semalam yang melibatkan varian baharu Omicron BA.5.2 dan BF.7. Kedua-dua varian Covid-19 itu yang mendominasi 80 peratus daripada jangkitan di China, telah dikesan di Malaysia sehingga 31 Disember 2022 lalu.

Sementara itu, empat pesakit dilaporkan meninggal dunia akibat komplikasi Covid-19 semalam, termasuk satu kematian di luar fasiliti kesihatan atau ‘brought in death’ (BID).

Dua daripada kematian itu direkodkan di Selangor, manakala masing-masing satu di Pahang (BID), dan Putrajaya.

Jumlah terbaharu itu menjadikan kumulatif kematian sejak 17 Mac 2020 kekal kepada 36,870 mangsa, termasuk 7,857 kes kematian di luar fasiliti kesihatan atau ‘brought in death’ (BID).


Anak Zahid kalah pemilihan di Bagan Datuk sebagai Ketua Wanita Bahagian

Datuk Nurulhidayah Ahmad Zahid kalah dalam pertandingan bagi merebut jawatan Ketua Wanita UMNO Bahagian Bagan Datuk.

Anak Presiden UMNO, Datuk Seri Ahmad Zahid Hamidi itu tewas kepada penyandangnya, Zarozatin Isa tetapi mendapat undi kedua terbanyak bagi jawatan Exco Wanita UMNO pusat.

Dalam keputusan pemilihan semalam, Nurul Hidayah berjaya memperoleh 330 undi.

Naib Ketua Wanita UMNO Bahagian Bagan Datuk pula dimenangi Zainab Samsudin.

Bagi jawatan Ketua Pemuda UMNO bahagian pula menyaksikan muka baharu apabila Muhammad Nabil Saleh dipilih perwakilan manakala Naib Ketua Pemuda bahagian dimenangi Mohd Izlahudin Shawani Mohd Nordin.

Sementara itu, Puteri UMNO Bahagian Bagan Datuk mendapat ketua yang baharu selepas Nurul Salina Mohamad memenangi pemilihan pada Sabtu manakala Nurul Azura Ramli pula memenangi jawatan Naib Ketua Puteri UMNO bahagian berkenaan.

UMNO Bahagian Bagan Datuk diterajui Zahid pula enang tanpa bertanding pada pemilihan kali ini.


Covid-19: Jangkitan baharu di Langkawi turun sedikit, kes aktif naik

Empat puluh dua lagi jangkitan baharu direkodkan di Langkawi, dalam tempoh 24 jam sehingga 12 tengah hari tadi menjadikan keseluruhan kes aktif di pulau peranginan itu kini mencecah 649 kes.

Mukim Kuah mencatatkan jangkitan tertinggi hari ini dengan 17 kes, diikuti 15 kes di Air Hangat, Bohor (tujuh kes), dan masing-masing satu di Ulu Melaka, Kedawang dan Padang Matsirat.

Mukim Kuah terus mengekalkan kes aktif tertinggi sebanyak 262 individu diikuti Air Hangat (138); Ulu Melaka (89); Padang Matsirat (83); Bohor (44); dan Kedawang (33).

Pada masa sama 32 pesakit juga dilaporkan sembuh menjadikan keseluruhannya 4,242 kes sembuh dilaporkan di Langkawi.

Langkawi yang dibuka semula kepada pelancong di bawah projek rintis gelembung pelancongan domestik bermula 16 September lalu merekodkan 53 kes baharu semalam.

Polis Daerah Langkawi juga terus melakukan pemantauan di beberapa pusat tarikan pelancongan bagi memastikan orang ramai mematuhi prosedur operasi standard (SOP) yang ditetapkan dalam usaha mencegah penularan Covid-19.

Anggota polis derah Langkawi melakukan pemeriksaan ke atas orang ramai bagi memastikan mereka mematuhi SOP yang ditetapkan.


Adakah UMNO yang duduk dalam sangkar beruk?

Gambar hiasan IStock/Getty.

Desas-desus Pilihan Raya Negeri (PRN) Johor semakin meluas, menular ibarat kes Covid-19 yang belum menunjukan tanda-tanda akan berakhir walaupun, negara kini berada dalam gelombang pasang surut jangkitan.

Selepas isu PRN itu dibangkitkan Menteri Besar Datuk Hasni Mohammad empat hari setelah Ahli Dewan Undangan Negeri (ADUN) Kempas Datuk Osman Sapian meninggal dunia pada 21 Disember lalu, ianya semakin hangat sekarang ini.

Malah, dikatakan Hasni akan menghadap Sultan Johor untuk meminta perkenan membubarkan Dewan Undangan Negeri (DUN), hari ini.

Keghairahan UMNO Johor untuk mengadakan PRN juga bukan sahaja susulan kemenangan besar parti itu pada PRN Melaka, tetapi dilaporkan mendapat restu Majlis Tertinggi (MT) parti, dengan Presidennya Datuk Seri Ahmad Zahid Hamidi turut mengesahkan UMNO sudah ‘bersiap sedia’.

Johor mempunyai 56 kerusi DUN di mana 16 daripadanya diwakili Barisan Nasional (BN), diikuti 12 ADUN Perikatan Nasional (PN – 11 Bersatu dan satu PAS); dan 27 ADUN Pakatan Harapan (PH – 11 DAP, sembilan Amanah, dan empat PKR), manakala satu kerusi kosong.

Kematian Osman menyebabkan kerajaan negeri diterajui UMNO dan disokong PN, kini mempunyai kelebihan satu kerusi di DUN – 28 kerajaan, 27 pembangkang.

Untuk rekod, Sultan Johor, Sultan Ibrahim Iskandar pernah mengingatkan ADUN negeri itu supaya tidak menjadikan DUN sebagai medan perbalahan politik dan berebut kuasa.

Sebaliknya, baginda bertitah supaya semua 56 ADUN Johor bekerjasama untuk terus membantu rakyat yang dalam kesusahan akibat pandemik Covid-19.

“Ini bukan masa untuk berbalah, tetapi untuk bersatu dan bekerjasama. Jangan tanya orang lain apa yang sudah dibuat untuk bantu rakyat, tetapi lihat dan cermin muka sendiri. Ingin saya ingatkan DUN ini tempat untuk berbincang dan membuat ketetapan bagi kepentingan rakyat dan negeri Johor.

“Jangan cemarkan dewan ini dengan perangai buruk, ini adalah dewan mulia bukan dewan sangkar beruk.

“Suka saya ingatkan yang saya tidak akan melayan permainan politik mana-mana wakil rakyat yang terus bertelagah sampai mengganggu gugat negeri dan kerajaan saya.

“Jika berlaku keadaan yang menjatuhkan kerajaan saya sekarang, maka saya tidak teragak-agak untuk membubarkan DUN Johor. Saya rasa tidak perlu ada wakil rakyat jika masing-masing hanya fikirkan tentang kedudukan sendiri bukannya kepentingan rakyat,” titah baginda.

Dalam bab untuk mengadakan PRN itu, tidakkah BN khususnya UMNO terfikir bahawa langkah berkenaan hanya akan menyusahkan rakyat, mendedahkan pengundi kepada kemungkinan dijangkiti Covid-19, khususnya Omicron yang telah disahkan menjadi varian paling cepat menular dan menjangkiti?

Sebelum ini, tidak ada kedengaran pun ADUN daripada PN akan menarik sokongan kepada kerajaan pimpinan Hasni, cuma UMNO sahaja yang tidak puas hati kerana terpaksa berkongsi kuasa dengan parti yang mereka tidak suka, disebabkan alasan peribadi pemimpin tertingginya.

UMNO mahu membalas dendam kepada Bersatu yang turut menjatuhkan parti itu semasa Pilihan Raya Umum Ke-14 (PRU14) pada 2018 lalu ketika menjadi sebahagian daripada PH, dan kini menjadi sebahagian daripada Kerajaan Johor.

Tetapi, kena ingat, BN dan UMNO tumbang ketika itu disebabkan perbuatan pemimpin tertingginya yang terpalit dengan skandal kewangan terbesar dalam sejarah dunia, hingga hakim Mahkamah Rayuan sendiri mengatakan perbuatan itu memalukan negara.

UMNO sekarang ini mendakwa isu-isu yang dimainkan ketika kempen PRU14 lalu adalah fitnah. Adakah semua kes yang dibawa ke mahkamah sekarang ini – dan telah ada pun yang dijatuhi hukuman penjara – adalah fitnah?

Sekarang ini penggal pentadbiran kerajaan sedia ada akan tamat pada 2023, hanya setahun lebih sahaja lagi. Tetapi, itulah hakikatnya UMNO yang penulis sertai sejak tahun 70-an lagi.

Terfikir juga, BN sekarang ini mempunyai 16 ADUN. Tetapi 39 kerusi lagi bukan BN. Sekiranya BN bertemu Sultan Johor untuk mendapatkan perkenan membubarkan DUN, adakah baginda akan memanggil semua ADUN untuk mendapatkan maklum balas dan menyatakan sokongan bagi membentuk kerajaan baharu ataupun membubarkan DUN?

Walaupun Sultan Ibrahim mempunyai kuasa mutlak untuk membubarkan DUN, namun sehingga kini 39 ADUN bukan BN tetap memberi sokongan kepada Hasni untuk menerajui Johor hingga habis penggal pada 2023, dan menolak diadakan PRN.

Pernah berlaku pada peringkat Kerajaan Pusat apabila Tun Dr Mahathir Mohamad meletak jawatan, Istana Negara telah memanggil Ahli Parlimen untuk meminta cadangan pembentukan kerajaan baharu serta sokongan kepada salah seorang daripadanya yang akan dilantik sebagai Perdana Menteri.

Apakah ini juga akan berlaku di Johor sekiranya BN dan Hasni meminta Sultan Johor membubarkan DUN?

Jika Kerajaan Pusat pimpinan Naib Presiden UMNO Datuk Seri Ismail Sabri Yaakob boleh mengadakan perjanjian persefahaman (MoU) dengan pembangkang, tidakkah PN dan PH Johor boleh mengadakan perjanjian sama sekiranya Sultan menolak pembubaran DUN?

Adakah UMNO akan ingat kepada pesanan baginda Sultan supaya tidak menyusahkan hidup rakyat?

Atau, merekalah yang akan duduk di dalam ‘sangkar beruk’ sebagaimana disebut Sultan Ibrahim Iskandar?

Tok Akhi
Penganalisis politik kampung

p/s: Kepada yang dibencinya dikatakan ‘separuh masak’. Kepada yang disokong dia kata “dugaan hidup”.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tuhan Yang Maha Esa akan bantu UMNO dan BN, kata Zahid gembira

Seolah-olah pemimpin UMNO dan Barisan Nasional (BN) ‘maksum’ tidak pernah melakukan kesalahan, Datuk Seri Ahmad Zahid Hamidi yang kini berdepan puluhan tuduhan jenayah, termasuk pecah amanah, begitu yakin rakyat akan kembali menerima parti itu.

Seperti juga UMNO dan BN tidak pernah melakukan ‘pembunuhan karakter’, Presiden UMNO itu dalam kenyataan di Facebook beliau hari berkata Tuhan Yang Maha Esa akan membantu kebangkitan semula UMNO dan BN.

Beliau turut mendakwa usaha hebat dan terancang dilakukan terhadap pemimpin BN, untuk menghasut supaya rakyat membenci mereka.

“Mereka yang pernah menguasai pentadbiran kerajaan selama 22 bulan begitu bimbangkan kebangkitan Barisan Nasional (BN).

“Sama ada mereka yang masih bersama dalam gabungan politik kerajaan singkat itu, mahupun yang telah menarik diri.

“Mereka yang menarik diri untuk menyelamatkan diri selepas mendapati gabungan politik berkenaan ditolak rakyat.

“Sehingga hari ini mereka bersama-sama meratib penuh ketakutan dan kekhuatiran melihat kebangkitan semula BN,” katanya yang memegang jawatan Timbalan Perdana Menteri kerajaan BN selama kira-kira 33 bulan dan kini berdepan tuduhan jenayah di dua Mahkamah Tinggi.

Di Mahkamah Tinggi Shah Alam, Pengerusi BN itu berdepan 40 tuduhan menerima suapan daripada Ultra Kirana Sdn Bhd berhubung Sistem Visa Luar Negara (VLN) kerajaan.

Sebanyak 33 pertuduhan adalah berkaitan menerima suapan berjumlah SGD13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri di Kementerian Dalam Negeri Malaysia (KDN), melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Tujuh pertuduhan lagi, Presiden UMNO itu didakwa sebagai Menteri Dalam Negeri memperoleh untuk dirinya wang tunai SG$1,150,000, RM3,000,000, EURO15,000 dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Keyakinan Zahid bahawa UMNO dan BN kembali mendapat sambutan dan sokongan rakyat juga berdasarkan kepada kemenangan besar pada Pilihan Raya Negeri (PRN) Melaka 20 November lalu.

“Pelbagai kata-kata nista, tohmahan dan adu domba kembali diungkapkan ke atas BN dan para pemimpinnya. Begitu cemas dan gementar pemimpin-pemimpin politik itu terhadap kebangkitan BN ekoran takutkan bayang-bayang sendiri.

“Takut kepada segala keburukan, kejahatan dan penganiayaan yang pernah mereka lakukan terhadap BN. Menumbangkan kerajaan BN pada tahun 2018 dengan fitnah, pembohongan dan tipu daya.

“Menewaskan kerajaan BN dengan menabur begitu banyak janji-janji palsu kepada rakyat,” katanya.

Pada akhir kenyataannya itu, Zahid berkata dengan izin Tuhan Yang Maha Esa kebangkitan BN menuju kemenangan Pilihan Raya Umum Ke-15 tidak akan mampu disekat.

“InsyaAllah BN akan kembalikan kemakmuran, kestabilan dan kesejahteraan yang amat dirindui rakyat Malaysia,” katanya yang sebelum ini mengaku tidak bersalah terhadap 47 pertuduhan jenayah di Mahkamah Tinggi Kuala Lumpur membabitkan Yayasan Akalbudi.

Dua belas daripada pertuduhan itu membabitkan pecah amanah jenayah (CBT), lapan rasuah dan 27 pengubahan wang haram membabitkan wang berpuluh-puluh juta ringgit milik Yayasan Akalbudi.

Pada 19 Mac lepas, pendakwaan telah menutup kesnya selepas memanggil 99 saksi.

Hakim Mahkamah Tinggi Collin Lawrence Sequerah telah mengarahkan pendakwaan dan pembelaan mengemukakan hujahan bertulis masing-masing pada 28 Mei dan menetapkan 28 hingga 30 Jun serta 1 hingga 2 Julai sebagai tarikh pendengaran bagi hujahan lisan.

Hakikatnya, seperti apa yang dikatakan Zahid itu, dengan izin Tuhan Yang Maha Esa jugalah UMNO dan BN kalah teruk pada PRU14 lalu.

Dan, segala tuduhan jenayah ke atas beliau dan rakan baiknya Datuk Seri Najib Razak yang telah dijatuhi hukuman penjara serta denda, juga adalah dengan izin Tuhan Yang Maha Esa.


Empat sekeluarga maut Myvi bertembung treler di Bentong

Empat sekeluarga, termasuk dua kanak-kanak maut selepas kereta Perodua Myvi dinaiki bertembung dengan sebuah treler membawa muatan kereta di Kilometer 4, Jalan Bentong-Raub, di Bentong, Pahang, awal pagi tadi.

Mangsa yang maut di tempat kejadian ialah pemandu kereta Marlianna Abdul Muid, 37, dan adiknya Marlia, 36. Kedua-duanya tersepit dan cedera parah di kepala.

Dua mangsa kanak-kanak, Muhammad Aisy Harraz Aziz, tujuh tahun dan anak Marlia, Muhammad Faizz Aryan Mohd Faizuddin, sembilan tahun yang duduk di bahagian penumpang belakang kereta itu, meninggal dunia di Hospital Bentong, kira-kira jam 6.30 pagi tadi.

Ketua Jabatan Siasatan dan Penguatkuasaan Trafik Pahang, Supertintendan Kamarulzaman Jusoh berkata, nahas berlaku kira-kira jam 4.10 pagi dan semua mangsa beralamat di Banting, Selangor.

“Kemalangan dipercayai berlaku apabila kereta dipandu Marlianna dari arah Kota Bharu, Kelantan ke Selangor cuba memotong kenderaan di hadapannya, namun tidak berjaya sebelum bertembung dengan treler dari arah bertentangan.

“Pertembungan itu mengakibatkan pemandu dan penumpang hadapan tersepit dan kereta mangsa remuk pada bahagian hadapan menyebabkan bantuan bomba diperlukan bagi mengeluarkan mangsa,” katanya dalam kenyataan di sini, hari ini.

Kamarulzaman berkata, pemandu treler yang berusia 42 tahun, bagaimanapun tidak cedera.

Semua mayat mangsa dihantar ke Hospital Bentong untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987.


Sime Darby jual syarikat-syarikat Pelabuhan Weifang bernilai RM1.27 bilion

Sime Darby Bhd menamatkan perniagaan pelabuhan bukan teras dengan menjual keseluruhan kepentingan ekuiti dalam syarikat-syarikat Pelabuhan Weifang pada 1.92 bilion yuan (kira-kira RM1.27 bilion).

Anak syarikat milik penuh tidak langsung kumpulan, Sime Darby Overseas (HK) Ltd (SDOHK) telah menandatangani perjanjian untuk menjual kepentingannya dalam lapan entiti kepada SPG Bohaiwan Port Group Co Ltd, yang merupakan sebahagian daripada Shandong Port Group Co, lapor Bernama.

Shandong Port Group Co merupakan syarikat yang ditubuhkan oleh kerajaan wilayah Shandong untuk menyatukan aset pelabuhan di wilayah tersebut.

Syarikat-syarikat yang dijual itu menyediakan pelbagai perkhidmatan pelabuhan seperti memuatkan dan memunggah kontena, pukal kering, pukal berasingan, kargo am dan cecair serta perkhidmatan penyimpanan untuk pelanggan pelabuhan.

Dalam kenyataan pada Isnin, Sime Darby menjelaskan selain pertimbangan penjualan, SDOHK akan menerima jumlah indikatif 541 juta yuan (kira-kira RM357 juta) sebagai pembayaran balik pinjaman pemegang saham.

“Hasil penjualan syarikat-syarikat Pelabuhan Weifang oleh Sime Darby akan digunakan untuk pelaburan masa depan perniagaan teras kumpulan dalam sektor perindustrian dan automotif di samping sebagai perbelanjaan modal dan/atau pembayaran balik pinjaman jangka pendek,” menurutnya.

Dalam beberapa tahun kebelakangan ini, Sime Darby secara beransur-ansur menjual aset yang telah dikenal pasti sebagai bukan teras, sebagai sebahagian daripada usaha kumpulan menyelaraskan portfolio dan menggunakan semula modal bagi menyokong pertumbuhan perniagaan teras dalam bidang perindustrian dan automotif.

Ia menambah, penjualan ini termasuk penjualan perniagaan pengurusan air di Weifang serta kepentingan dalam Tesco Malaysia, Eastern & Oriental Bhd dan tiga pelabuhan sungai di Jining.

Ketua Pegawai Eksekutif Kumpulan, Datuk Jeffri Salim Davidson berkata China kekal sebagai antara pasaran penting Sime Darby dan ia menyumbang hampir 40 peratus kepada perolehan kumpulan.

Beliau berkata perniagaan perindustrian dan automotif kumpulan di negara itu meliputi 120 lokasi dan 14 wilayah.

Pihaknya berharap dapat menyalurkan hasil yang diterima daripada penjualan ini untuk meluaskan dan mengukuhkan kedudukan SIme Darby dalam sektor perindustrian dan automotif di China selain terus meneroka peluang dalam pasaran lain, katanya.

“Tempoh beberapa tahun lepas amat mencabar bagi sektor pelabuhan, dan kami terhutang budi kepada kerajaan wilayah Shandong kerana menyempurnakan penjualan ini, lantas membolehkan kami menyalurkan hasil yang diraih untuk mengembangkan perniagaan teras kami,” katanya.

Perjanjian penjualan saham itu dijangka dapat diselesaikan pada suku keempat 2022.


Fahaman liberal cuba pengaruhi umat, pesongkan ajaran Islam

Jabatan Agama Islam Selangor (JAIS) mengingatkan umat Islam mengenai bahaya fahaman dan pemikiran liberal yang cuba mempengaruhi umat Islam sehingga mengheret mereka menolak keputusan fatwa dan menyimpang jauh daripada ajaran Islam.

Dalam khutbah Jumaat hari ini, JAIS berkata perjuangan pemikiran liberal adalah melanggar ijmak, termasuk perkara asas cara penetapan dan penggalian hukum atau dikenali dengan ‘istinbat hukum’.

Menurut JAIS golongan liberal tidak mahu mengikut manhaj yang telah digariskan oleh imam-imam terdahulu, justeru, mereka berkempen untuk mentafsir al-Quran secara bebas.

“Bahkan, kaedah tafsir yang dipegang secara ijmak para ulama juga dibakul sampahkan, dan mereka mengambil penafsiran mengkritik teks yang digunakan dalam memahami kitab Bible.

“Apa nak jadi? Keluarlah pendapat dari mereka seperti antihadis, rambut bukan aurat bagi wanita, zina tidak haram kalau suka sama suka, maka hancurlah agama,” katanya.

JAIS juga mengingatkan berhubung modus operandi liberalisme tidak jauh bezanya dengan golongan ‘mazhab tidak bermazhab’ iaitu menjatuhkan kredibiliti dan autoriti ulama Islam terdahulu.

“Bagi Allamazhabiyyah (Islam tidak bermazhab), mereka selalu mengkritik pendapat dan ijtihad ulama mazhab terdahulu dengan slogan ulama tidak maksum boleh salah dan tidak ada dalil atau hadis atau hadisnya daif lemah.

“Sedangkan puak Islam liberal pula berani memperolok Imam al-Syafie dan ulama-ulama mujtahid lainnya dan menganggap mereka ketinggalan zaman, tidak relevan dan punca taklid buta,” kata khutbah.

JAIS juga melahirkan kebimbangan dengan nasib umat Islam, khususnya di Selangor, sekiranya pendapat ulama diperlekeh dan kitab kuning yang beratus tahun dijadikan sumber hukum menghasilkan fatwa semuanya ditolak.

“Lalu ‘Mufti Facebook’ dan ‘ulama YouTube’ yang dijadikan panduan dan sumber hukum. Apakah kebenaran zaman ini diletakkan pada jumlah likes di dalam FB?

“Atau membiarkan komen netizen penentu kebenaran sesuatu perkara? Akhirnya ilmu tidak lagi di pondok-pondok, sekolah-sekolah, masjid-masjid, universiti-universiti, sebaliknya ilmu dinilai melalui media sosial,” katanya.


Dilabel ‘tong sampah’, Zahidi kini mahu masuk Amanah pula

Bekas Timbalan Menteri Komunikasi dan Multimedia, Datuk Zahidi Zainul Abidin kini berhasrat untuk memohon menyertai parti Amanah.

Zahidi yang dilabel sebagai ‘tong sampah’ selepas menyuarakan hasratnya untuk menyertai PKR kini terpaksa mencari alternatif lain, ia susulan akar umbi PKR enggan menerima bekas Ahli Majlis Tertinggi (MT) UMNO itu.

“Sebelum ini saya ada memaklumkan akan masuk PH tidak mengira parti komponen yang mana satu pun malah kita sedang berbincang dengan PKR atau Amanah tetapi apabila kita bertanyakan kepada akar umbi (Padang Besar), mereka menyarankan saya supaya menyertai Amanah disebabkan perhatian boleh diberikan di kawasan ini terutamanya berkaitan pertanian oleh kerana Menteri Pertanian dan Keterjaminan Makanan itu adalah Presiden Amanah.

“Oleh hal demikian, kita tengah menunggu idea daripada akar umni ini supaya kita dapat sampaikan kepada pihak di atas (PH) dan kepimpinan AMANAH kerana hari ini juga seramai 150 orang hadir di sini hendak menyertai PH sama ada PKR atau Amanah

“Namun, saya lebih condong penyertaan kepada Amanah malah (pemangku) Setiausaha Amanah Kawasan Padang Besar juga turut hadir dalam majlis hari ini,” katanya dipetik laporan BH.

Katanya, sekiranya penyertaannya ke dalam Amanah diluluskan maka sokongan terhadap PH terutama Amanah di Padang Besar akan bertambah kerana dijangka 2,000 orang akan menyertai parti itu secara berperingkat selepas ini.

Sementara itu, Ketua Amanah Kawasan Padang Besar, Kapten (B) Mohamad Yahaya dalam satu kenyataan media berkata, pihaknya sudah berbincang dgn semua AJK Amanah Kawasan dan mengambil ketetapan bahawa pihaknya terbuka bagi sesiapa yang mahu menyertai parti itu.

Semalam, PKR Perlis melabel Zahidi sebagai ‘tong sampah’ dan jangan menerimanya masuk sebagai ahli parti.

Naib Pengerusi PKR negeri, Asrul Nizan Abd Jalil menyifatkan Zahidi tidak layak berada dalam parti itu dan akan mengganggu hubungan antara parti-parti yang menyokong kerajaan campuran.

“Sebagai sebuah parti membawa agenda reformasi, kita amat mengalu-alukan sesiapa sahaja yang ingin menyertai PKR khususnya untuk menjayakan agenda Malaysia Madani namun kita dah ada pengalaman sebelum ini di mana adanya pemimpin yang tergolong dalam kategori ‘tong sampah’.

“Berapa ramai dah pemimpin lawan yang kononnya tokoh dari parti tertentu masuk ke PKR dan diangkat sehingga mendapat jawatan namun akhirnya mereka khianat dengan menikam kita balik,” katanya.


Amanah beri laluan kepada UMNO bertanding di Tioman selepas Zahid sokong PH-DAP

Parti Amanah bersetuju calonnya yang mewakili Pakatan Harapan (PH) memberi laluan kepada calon Barisan Nasional (BN) pada Pilihan Raya Umum ke-15 (PRU-15) bagi kerusi Dewan Undangan Negeri (DUN) Tioman.

Keputusan parti Amanah susulan UMNO yang dahulu seteru utama pembangkang kini sudah menjadi rakan dalam kerajaan pusat selepas Presidennya, Datuk Seri Ahmad Zahid Hamidi menyokong Pengerusi PH, Datuk Seri Anwar Ibrahim sebagai Perdana Menteri Ke-10.

Setiausaha Agung Amanah Datuk Dr Mohd Hatta Md Ramli dalam satu kenyataan hari ini berkata keputusan itu sebagai tanda kesepakatan serta memperkukuh kerajaan perpaduan di peringkat negeri Pahang dan nasional.

“Amanah melihat keperluan untuk mewujudkan perpaduan erat komponen kerajaan negeri dalam menentang calon Perikatan Nasional (PN). Oleh demikian, Amanah yang juga sebahagian daripada parti komponen PH mengambil keputusan untuk memberi laluan kepada calon BN,” katanya.

Bagi memenangkan calon mewakili kerajaan perpaduan, jentera pilihan raya PH akan bergerak bersama dalam setiap kempen BN pada pilihan raya tersebut, katanya.

PRU15 DUN Tioman berlangsung pada 7 Dis selepas ditangguhkan berikutan kematian calon PN Md Yunus Ramli, 61, pada 3.30 pagi hari pengundian 19 Nov lepas, dipercayai akibat serangan jantung.

Dalam pilihan raya itu, Mohd Fadzli Mohd Ramly (PH) sepatutnya berhadapan saingan lima penjuru melibatkan calon BN Datuk Seri Mohd Johari Hussain, Nor Idayu Hashim (PN), Osman A Bakar (Pejuang) dan Sulaiman Bakar (Bebas).

Daftar Pemilih Pilihan Raya yang akan digunakan mengandungi 28,465 pemilih terdiri daripada 28,200 pengundi biasa, 262 anggota polis dan tiga Pengundi Tidak Hadir Luar Negara.

Sebelum ini, Mohd Fadzli dilaporkan bersedia memberi laluan kepada calon BN jika diarahkan pucuk pimpinan parti susulan kerjasama antara BN dan PH membentuk kerajaan negeri Pahang, selepas tiada parti memperoleh majoriti mudah selepas PRU-15.

Pengerusi BN Pahang Datuk Seri Wan Rosdy Wan Ismail semalam turut menyifatkan langkah memberi laluan itu sebagai perkembangan baik, namun mengakui sehingga kini tiada perbincangan rasmi diadakan bersama PH berhubung perkara tersebut.


‘Walk in’ warga emas Selangor, KL suntik vaksin ditangguh

Program ‘walk in’ suntikan vaksin bagi warga emas berusia 60 tahun ke atas di mana-mana Pusat Pemberian Vaksin (PPV) di Selangor dan Kuala Lumpur seperti diumumkan Menteri Kesihatan Datuk Seri Dr Adham Baba petang tadi, ditangguhkan.

Sehubungan itu semua warga emas di kedua-dua negeri berkenaan dinasihat tidak ke mana-mana PPV esok untuk tujuan mendapatkan suntikan vaksin secara ‘walk in’, kecuali mereka yang telah mendapat temu janji.

Badan Bertindak Imunisasi Covid-19 (CITF) dalam kenyataan malam ini berkata pelaksanaan program ‘walk in’ warga emas itu ditangguhkan dan tarikhnya akan dimaklumkan kemudian.

“Merujuk kepada vaksinasi walk in bagi warga emas di Selangor dan Kuala Lumpur seperti yang diumumkan Menteri Kesihatan dalam sidang akhbar petang tadi, CITF ingin memaklumkan bahawa tarikh pelaksanaan kaedah ini akan dimaklumkan kelak.

“Ini bagi membolehkan perancangan inisiatif ini dimuktamadkan, seperti urusan logistik serta penghantaran bekalan stok vaksin di semua PPV,” kata CITF dalam kenyataan itu.

CITF berkata susunan waktu inisiatif walk in itu perlu dirancang dengan teliti bagi mengelak kesesakan di PPV terutama bagi warga emas tatkala jumlah kes baharu Covid-19 semakin tinggi sekarang.

“Oleh itu orang ramai yang berusia 60 tahun ke atas bersama pengiring mereka yang tidak mempunyai janji temu vaksinasi diminta untuk tidak hadir ke mana-mana PPV esok sehingga maklumat lanjut berkenaan inisiatif ini diumumkan dalam masa terdekat,” kata CITF.

Terdahulu, Dr Adham pada sidang media di Putrajaya petang tadi memaklumkan kerajaan membuat keputusan membenarkan warga emas berusia 60 tahun ke atas di Selangor dan Kuala Lumpur, tidak perlu lagi menunggu janji temu suntikan menerusi MySejahtera.

Sebaliknya, Menteri kesihatan Datuk Seri Dr Adham Baba berkata mereka boleh terus ke mana-mana Pusat Pemberian Vaksin (PPV) atau secara ‘walk in’, mulai esok.

Katanya, langkah itu diambil selepas data menunjukkan masih ada lagi warga emas yang masih belum disuntik.

“Di Selangor dan Kuala Lumpur, mereka yang berusia 60 tahun yang masih belum menerima vaksin, boleh walk in. Data menunjukkan masih ada lagi golongan ini yang masih belum divaksinasi,” katanya.

Beliau berkata projek perintis yang bermula di Selangor dan Kuala Lumpur itu akan dikembangkan ke negeri-negeri lain dalam masa terdekat dalam usaha meningkatkan lagi program imunisasi bagi mempercepatkan pencapaian imuniti kelompok.


Pengeksport juga punca nilai Ringgit jatuh : Rafizi

Menteri Ekonomi memaklumkan kejatuhan nilai ringgit turut berpunca daripada tindakan pengeksport-pengeksport yang tidak membawa balik pendapatan mereka ke negara ini dalam nilai Ringgit.

Rafizi Ramli berkata keadaan itu yang berterusan ditambah dengan jumlah yang besar sudah tentu memberi kesan kepada nilai Ringgit.

Semalam, Bank Negara Malaysia (BNM) dalam satu kenyataan berkata pihaknya akan campur tangan dalam pasaran pertukaran asing untuk membendung pergerakan mata wang yang dianggap berlebihan.

“Sebab ada keadaan syarikat pengeksport contohnya, yang apabila eksport dapat bayaran dalam dolar (AS), wang itu tidak dibawa balik ke Malaysia dalam Ringgit.

“Jadi perkara ini (campur tangan), perkara biasa. Memang menjadi rutin BNM yang sentiasa mengikuti aliran keluar masuk.

“Orang ingat pelabur asing (FDI) saja yang bawa masuk ke Malaysia..ada aliran-aliran lain termasuklah pengeksport-pengeksport kita yang mengeksport barang dibayar dalam dolar (AS)…sama ada mereka dengan segera bawa balik wang itu dan ditukar kepada ringgit.

“Jadi kalau jumlah itu besar dan ia berterus sudah tentu ia beri kesan kepada Ringgitlah,” kata Rafizi pada sidang media Indeks Harga Pengguna (IHP) Mei 2023, hari ini.

Semalam, Penolong Gabenor BNM, Adnan Zaylani berkata walaupun nilai ringgit akan terus ditentukan oleh pasaran, bank pusat menjangka langkah-langkah yang sedang dilaksanakan oleh kerajaan untuk terus mengukuhkan ekonomi akan membantu memastikan ringgit mencerminkan asas negara dengan lebih baik.

Dalam pada itu, Rafizi menjelaskan campur tangan yang dimaksudkan BNM itu untuk memastikan kerajaan mengikuti dengan dekat aliran keluar masuk wang supaya boleh membaca secara terperinci faktor-faktor yang mempengaruhi kedudukan mata wang sekarang selain faktor global.


Najib curi duit kerajaan, kenapa nak beri RM100 juta, ulangi Tun M

Bekas Perdana Menteri (PM) Tun Dr Mahathir Mohamad mengulangi kecamannya terhadap Datuk Seri Najib Razak berhubung isu hartanah RM100 juta, sambil mempertikai sumbangan bekas PM ke-6 itu yang antara lain menghilangkan wang kerajaan.

“Apa dianya sumbangan Najib kepada negara? Yang kita tahu ialah ia (Najib) didapati bersalah mencuri duit Kerajaan, menghilang duit Kerajaan berbillion Ringgit. Dia dihukum penjara 12 tahun dan denda lebih dari 200 juta Ringgit.

“Ia (Najib) sedang dibicara terhadap lebih 800 juta $AS yang ada dalam banknya. Dan dia tidak dapat jelas bagaimana ia memperoleh wang yang sebegitu banyak. Ini bukan perkara lama. Ini perkara sekarang dan masa depan kerana sampai puluhan tahun Kerajaan Malaysia terpaksa bayar faedah sebanyak 2 billion Ringgit setahun dan hutang pokok 42 billion. Anak cucu kita akan tanggung beban ini.

“Ia (Najib) juga merosak parti UMNO yang buat pertama kali kalah dalam PRU-14. Pentadbiran negara juga dirosakkan sehingga pegawai tinggi terpaksa dihentikan kerana rasuah,” tulis Dr Mahathir dalam blognya hari ini.

Menurut bekas PM Malaysia keempat dan ketujuh itu keadaan ekonomi negara juga hancur, sementara keadaan politik tidak stabil sehingga dalam tempoh tiga tahun PM bertukar sebanyak tiga kali.

Dr Mahathir berkata Malaysia yang dulunya dikenali sebagai ‘Asian Tiger’ sekarang menjadi kleptokrasi iaitu negara pencuri yang diperintah oleh pencuri, hasil pemerintahan Najib, hingga dunia memandang hina kepada Malaysia.

“Untuk semua ini dan banyak lagi Kerajaan Ismail Sabri melulus 2.7 ekar tanah bernilai 60 juta Ringgit lebih dan akan bangun sebuah rumah bernilai RM40 juta kerana mengenang “jasa” Najib,” katanya lagi.

Beliau turut memaklumkan bahawa bekas PM Pertama Malaysia, Almarhum Tunku Abdul Rahman yang berjaya memerdekakan negara hanya mendapat sebuah rumah papan, manakala rumah PM kedua, Allahyarham Tun Abdul Razak Hussin dijadikan monument.

Menurutnya, Allahyarham Tun Hussein Onn pun tidak mendapat apa-apa yang bernilai tinggi, manakala Tun Rahah mendapat rumah kerajaan yang sedia ada.

Dr Mahathir berkata beliau menjadi PM selama 22 tahun tidak menuntut dan tidak dapat apa-apa selain dari pencen dan RM10,000 sebulan untuk selenggara rumah yang didirikan oleh beliau sendiri.

“Sebidang tanah di Putrajaya telah ditawar kepada saya secara percuma apabila saya bersara tetapi saya telah tolak dan sebaliknya saya beli tanah di Putrajaya dengan harga seperti yang ditawar kepada penjawat awam apabila bersara. Setiap tahun saya bayar cukai tanah sebanyak RM6,071 dan cukai taksiran sebanyak RM1,792.

“Najib yang menghancurkan negara sehingga menjadi kleptokrasi pula akan diberi RM100,000,000 tanpa dilulus oleh Parlimen – bahkan dirahsia. Najib membuat permohonan sedangkan bekas Perdana Menteri lain tidak buat permohonan untuk tanah tertentu. Sama ada Kerajaan susulan hendak balas budi atau tidak adalah hak Kerajaan.

“Dunia ketawa melihat Malaysia di mana seorang banduan yang lesap berbillion Ringgit begitu disanjung tinggi dan dihormati. Sebagaimana biasa Najib cuba salahkan saya kerana buat pindaan pada tahun 2003 kepada Akta Saraan Ahli Parlimen 1980,” katanya.

Dr Mahahthir menjelaskan pindaan itu bertujuan untuk kerajaan menimbang memberi sedikit ganjaran kepada bekas PM sebagai mengenang jasa mereka, yang biasanya melibatkan rumah kerajaan sedia ada.

“Bagi seorang Perdana Menteri yang merosakan negara sehingga dihukum penjara, perlukah kita beri hadiah sampai 100 juta, sedangkan yang merdekakan negara diberi hanya sebuah rumah dinding papan berbumbung genting sahaja?,” soal Dr Mahathir.


10 Mei dengar permohonan Najib, anak rayu kes cukai tertunggak

Permohonan Datuk Seri Najib Razak dan anaknya Datuk Mohd Nazifuddin bagi mendapatkan kebenaran merayu penghakiman terus yang dimasukkan terhadap mereka dalam kes cukai tertunggak masing-masing akan didengar oleh Mahkamah Persekutuan pada 10 Mei.

Perkara itu dimaklumkan kepada media oleh peguam Wee Yeong Kang, yang mewakili Najib dan Nazifuddin, selepas prosiding pengurusan kes hari ini, lapor Bernama.

Kes itu didengar di hadapan Timbalan Pendaftar Mahkamah Persekutuan Rasidah Roslee yang turut dihadiri oleh peguam Sakinah Najwa Hussin bagi pihak Lembaga Hasil Dalam Negeri (LHDN) dan Abhilaash Subramaniam mewakili Badan Peguam Malaysia yang bertindak sebagai ‘amicus curiae’ atau sahabat mahkamah.

Wee berkata semalam, mahkamah membenarkan permohonan peguam LHDN untuk menangguhkan pendengaran permohonan itu yang dijadual pada 16 Februari depan.

Beliau berkata LHDN turut memohon untuk menangguhkan prosiding pada 8 Februari lepas kerana seorang daripada peguamnya positif Covid-19.

Najib dan Mohd Nazifuddin memfailkan notis usul ke Mahkamah Persekutuan bagi memperoleh kebenaran merayu keputusan Mahkamah Rayuan yang menolak rayuan mereka mengetepikan keputusan Mahkamah Tinggi, berhubung pembayaran cukai berkenaan.

Pada 9 September lepas, Mahkamah Rayuan mengekalkan keputusan Mahkamah Tinggi yang membenarkan permohonan LHDN untuk mendapatkan penghakiman terus bagi menuntut tunggakan cukai sebanyak RM1.69 bilion daripada Najib dan RM37.6 juta daripada Mohd Nazifuddin.

Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Perintah terhadap Najib dan Mohd Nazifuddin dikeluarkan masing-masing pada 22 dan 6 Julai tahun lepas oleh Hakim Datuk Ahmad Bache dan Hakim Datuk Ahmad Zaidi Ibrahim.

Pada 25 Jun 2019, kerajaan menerusi LHDN memfailkan saman terhadap Najib, menuntut beliau membayar RM1.69 bilion bagi cukai pendapatan yang belum dibayar, kadar faedah lima peratus setahun dari tarikh penghakiman, kos dan relif lain yang difikirkan wajar oleh mahkamah.

LHDN, melalui kerajaan Malaysia, turut memfailkan saman terhadap Mohd Nazifuddin pada 24 Julai 2019 yang didakwa masih belum membayar cukai untuk tahun taksiran 2011 hingga 2017 berjumlah RM37,644,810.73 seperti yang dinyatakan melalui notis taksiran bertarikh 15 Mac 2019.


Bersatu atau UMNO? PAS Pusat akan tentukan, kata Tuan Ibrahim

Hubungan dan kerjasama antara PAS dengan UMNO dan Bersatu boleh diputuskan menerusi Majlis Perundingan Muafakat Nasional, kata Timbalan Presiden PAS, Datuk Seri Tuan Ibrahim Tuan Man.

Mengulas desakan PAS Kelantan spaya parti itu membuat keputusan sama ada memilih UMNO atau Bersatu bagi menghadapi Pilihan Raya Umum (PRU) ke-15 akan datang, beliau berkata:

“Setiap parti politik di negara ini mempunyai kuasa autonomi untuk menentukan hala tuju masing-masing. Tidak ada pihak yang boleh memberi kata dua kepada mereka berhubung perkara itu.”

Beliau mengingatkan bahawa setiap kerjasama politik dibincang dan diputuskan pada peringkat pusat, bukan oleh negeri.

“Kita akan bincangkan perkara itu menerusi Majlis Perundingan Muafakat Nasional. Tiada masalah,” katanya sambil menegaskan bahawa hubungan PAS, UMNO dan Bersatu di Kelantan adalah baik.

Media sebelum ini melaporkan UMNO Kelantan bertindak memutuskan hubungan serta kerjasama dengan Bersatu sebagaimana usul yang diluluskan dalam 12 Mesyuarat Perwakilan Bahagian sebelum ini.


Rusia beralih lancar operasi ketenteraan di Timur Ukraine

Tentera Rusia melancarkan operasi ketenteraan di wilayah Donbas, namun Ukraine akan mempertahankan diri, kata Presiden Ukraine Volodymyr Zelensky dalam satu ucapan video pada Isnin lapor Xinhua.

“Tidak kira berapa ramai tentera Rusia dikerahkan, kami akan terus berjuang,” katanya menurut laporan Bernama.

Beliau berkata baru-baru ini tentera Rusia turut melancarkan operasi di timur dan selatan Ukraine.

Sementara itu, jurucakap Kementerian Pertahanan Rusia, Igor Konashenkov berkata tentera Rusia telah memusnahkan depoh senjata yang dibekalkan oleh negara-negara Barat, dekat Lviv di barat Ukraine.

Katannya, Pasukan Aeroangkasa Rusia menggunakan peluru berpandu membedil pusat logistik Angkatan Tentera Ukraine berhampiran Lviv, memusnahkan sebahagian besar senjata yang tiba dari Amerika Syarikat dan negara Eropah.

Sekurang-kurangnya tujuh terbunuh dan 11 yang lain cedera dalam serangan peluru berpandu di bandar Lviv, barat Ukraine pada Isnin, kata Ketua Pentadbiran Tentera wilayah Lviv, Maksym Kozytsky.


Ditawar jawatan TPM dan Menteri Kewangan, BN serius sedia bersama DAP

Tawaran jawatan utama dalam pembentukan bersama kerajaan dengan Pakatan Harapan (PH) menyebabkan Barisan Nasional (BN) serius untuk menjalinkan kerjasama dengan seteru mereka tersebut.

Sumber dalaman memaklumkan, PH menerusi Datuk Seri Anwar Ibrahim menawarkan dua jawatan penting kepada BN sekiranya Ahli Parlimen (MP) mereka bersetuju untuk menjadi dalam sebahagian kerajaan baharu nanti.

Tawaran tersebut ternyata mengiurkan pemimpin BN memandangkan kekalahan teruk dialami mereka pada Pilihan Raya Umum Ke-15 (PRU-15).

Selain itu, kebimbangan MP BN jika memilih menjalinkan kerjasama dengan gabungan Perikatan Nasional (PN) adalah mereka tidak akan mendapat sebarang jawatan dalam kerajaan baharu nanti.

“Dua jawatan tersebut yang ditawarkan adalah Timbalan Perdana Menteri dan Menteri Kewangan, ia ternyata menyebabkan Zahid merayu kepada MP BN untuk menerima kerjasama dengan PH dan DAP kali ini,” kata sumber tersebut.

Dalam pada itu, sumber juga memberitahu rundingan dengan PH tersebut dibuat Presiden UMNO, Datuk Seri Ahmad Zahid Hamidi yang diketahui umum adalah anak murid kesayangan Anwar.

Terdahulu, pemimpin utama PH dan sejumlah Ahli Parlimen PH hadir dalam pertemuan dengan pemimpin tertinggi dan Ahli Parlimen BN di Hotel Seri Pacific bersebelahan ibu pejabat UMNO di sini, hari ini.

Pertemuan itu dipercayai bagi berunding usaha membentuk kerajaan antara kedua-dua pihak, berikutan tiada parti yang berjaya mendapatkan majoriti mudah 112 kerusi Parlimen dalam PRU-15, Sabtu lalu.

Perhimpunan Agung UMNO 2020 yang diadakan pada Mac tahun lalu antara lain memutuskan untuk menolak kerjasama dengan Anwar, DAP dan Bersatu pada PRU-15..


Filipina lanjutkan ‘lockdown’ sehingga 7 September

Presiden Filipina, Rodrigo Duterte melanjutkan lagi perintah sekatan dan penutupan di Manila dan beberapa wilayah lain sehingga 7 September ini kerana jumlah jangkitan harian Covid-19 masih tinggi.

Filipina sebelum ini dikategorikan sebagai antara negara terburuk di Asia yang terkesan akibat penularan Covid-19 mengalami lonjakan kes baharu susulan penularan varian Delta dalam kalangan penduduknya.

“Pihak kami menjangkakan jumlah kes baharu akan terus meningkat dalam beberapa hari akan datang,” kata Setiausaha Kesihatan, Maria Rosario Vergeire dalam satu taklimat umum.

Kementerian Kesihatan Filipina semalam melaporkan 19,441 kes baharu jangkitan Covid-19, rekod tertinggi buat kali ketiga dalam sembilan hari berturut-turut, menjadikan keseluruhan kes positif di negara itu hampir 1.93 juta, manakala jumlah kematian meninggkat kepada 33,008 pesakit.

Data kerajaan juga menunjukkan sudah hampir empat bulan kapasiti hospital berada pada tahap kritikal di mana hampir 142,679 kes aktif yang telah direkodkan sehingga kini.

“Peningkatan program vaksinasi, mempercepatkan ujian saringan dan proses kuarantin serta kepatuhan orang ramai terhadap standard kesihatan yang ditetapkan sangat membantu pihak dalam menghentikan penularan wabak ini,” kata Vergeire.

Walaupun, perintah sekatan itu dilanjutkan, beberapa kelonggaran diberikan, di mana pusat perniagaan dibenar beroperasi dengan 50 peratus kehadiran pelanggan.

Setakat ini, hampir sembilan wilayah dan enam bandar utama di Filipina merekodkan lonjakan kes dan pengunaan kapasiti kesihatan yang sangat tinggi ketika negara itu melaksanakan sekatan penutupan fasa kedua ini. – Agensi


Elon Musk tangguh beli Twitter

Bilionair Elon Musk berkata beliau menangguhkan rancangan menguasai Twitter (TWTR), beberapa minggu selepas bersetuju untuk mengambil syarikat itu secara peribadi, menerusi perjanjian pembelian bernilai AS$44 bilion.

“Perjanjian Twitter ditangguhkan sementara menunggu butiran yang menyokong pengiraan bahawa akaun spam/palsu sememangnya mewakili kurang daripada lima peratus pengguna,” tweet Musk pada Jumaat (13 Mei).

Berita itu pada mulanya menyebabkan saham Twitter turun lebih daripada 20 peratus dalam dagangan prapasaran sebelum saham melantun semula. Dua jam selepas tweet pertamanya, Musk menyiarkan bahawa beliau masih komited untuk pemerolehan itu.

Dalam tweetnya mengenai penangguhan perjanjian itu, Musk memautkan kepada laporan Reuters pada 2 Mei mengenai pendedahan terbaru Twitter tentang masalah spam dan akaun palsunya.

Dalam laporan kewangan suku tahunannya, yang dikeluarkan pada 28 April, Twitter menganggarkan bahawa akaun palsu atau spam membentuk kurang daripada lima peratus daripada pengguna aktif platform dalam tempoh tiga bulan pertama tahun itu.

Twitter menyatakan bahawa anggaran itu adalah berdasarkan semakan ke atas akaun sampel dan percaya angka itu munasabah.

Bagaimanapun, Twitter mengakui bahawa semakan itu tidak disahkan secara bebas dan bilangan sebenar akaun palsu atau spam mungkin lebih tinggi.

Twitter telah mengalami masalah spam selama bertahun-tahun, dan syarikat itu sebelum ini telah mengakui bahawa mengurangkan akaun palsu dan berniat jahat, akan memainkan faktor utama dalam keupayaannya untuk terus berkembang.

Tidak jelas mengapa Musk berundur daripada perjanjian itu kerana pendedahan terkini.

Musk menukar ‘pertunjukan sarkas Twitter ini menjadi pertunjukan seram Friday the 13th’, tulis penganalisis teknologi Dan Ives dari Wedbush Securities dalam nota kepada pelanggan pada Jumaat.

Musk akan berhutang dengan Twitter AS$1 bilion sebagai yuran perpisahan jika dia membatalkan perjanjian itu.

Saham – khususnya teknologi – telah menurun dengan ketara sejak Musk dan Twitter mencapai kesepakatan mengenai pembelian syarikat itu hampir tiga minggu lalu. – Agensi


9 juta dos penggalak sudah diberikan: Khairy

Hampir sembilan juta dos penggalak Covid-19 sudah diberikan setakat malam tadi (11.59 malam), kata Menteri Kesihatan Khairy Jamaluddin Abu Bakar.

Beliau menjangkakan jumlah itu akan melepasi 10 juta minggu depan kerana kerajaan sedang meningkatkan usaha menggalakkan lebih ramai individu mendapatkan suntikan dos penggalak, lapor Bernama hari ini.

“Hasil daripada program dos penggalak dipercepatkan, ditambah dengan prosedur operasi standard (SOP), kapasiti hospital kekal terkawal walaupun terdapat lonjakan kes import Omicron,” katanya dalam ciapan akaun Twitter beliau.

Mengambil contoh Sarawak, Khairy berkata negeri itu merekodkan kes harian melebihi 3,000 sebelum memulakan program suntikan dos penggalak pada Oktober lepas.

“Kes harian kini sudah menurun kepada dua angka, dengan setiap penunjuk turun melebihi 90% sejak September. Dapatkan dos penggalak,” katanya.

Minggu lepas, Khairy berkata empat pusat pemberian vaksin (PPV) Covid-19 mega di Lembah Klang akan mula beroperasi esok untuk menawarkan suntikan dos penggalak dalam usaha meningkatkan kadar pengambilan bagi dos ketiga itu.

Empat PPV mega itu adalah PPV Pusat Dagangan Dunia Kuala Lumpur (WTC), PPV Axiata Arena Bukit Jalil, PPV Pusat Konvensyen Ideal (IDCC) Shah Alam dan PPV Soka Gakkal, Klang.


Mahkamah tolak permohonan Najib tangguh rayuan terakhir kes SRC

Mahkamah Persekutuan hari ini (29 Julai) menolak permohonan Datuk Seri Najib Razak untuk menangguhkan perbicaraan rayuan terakhirnya berhubung sabitan kesalahan menyeleweng dana berjumlah RM42 juta milik SRC International Sdn Bhd.

Susulan itu, prosiding rayuan akhir itu yang dijadualkan selama 10 hari bermula 15 Ogos ini, akan diteruskan mengikut ketetapan yang telah dibuat.

Memetik laporan BH, keputusan itu dimaklumkan Timbalan Pendakwa Raya Mohd Ashrof Adrin Kamarul selepas pengurusan kes rayuan berkenaan di hadapan Timbalan Pendaftar Mahkamah Persekutuan hari ini.

Sebelum ini, Najib menamatkan khidmat peguam utamanya dalam kes itu Tan Sri Muhammad Shafee Abdullah dan firma guaman Tetuan Shafee & Co daripada mewakilinya.

Dia melantik barisan peguam diketuai peguam senior kes jenayah, Hisyam Teh Poh Teik bersama-sama Liew Teck Huat dan Rueben Mathiaravanam sehari kemudian.

Ahli Parlimen Pekan itu turut melantik Tetuan Zaid Ibrahim Suffian TH Liew & Partners (ZIST) sebagai peguamcara baharu.

Pengumuman lantikan tersebut dibuat oleh firma guaman Tetuan Shafee & Co melalui sepucuk surat Pemakluman Perberhentian Kaunsel dan Peguam Cara kepada pejabat Timbalan Pendaftar Mahkamah Persekutuan bertarikh 26 Julai.

Susulan itu, peguam baharu Ahli Parlimen Pekan itu memaklumkan kepada Mahkamah Persekutuan bahawa mereka memohon penangguhan perbicaraan rayuan terakhir itu kes berkenaan, yang dijadual bermula pada 15 Ogos, kerana baharu sahaja dilantik.

Liew juga meminta Mahkamah Persekutuan untuk pengurusan kes pada atau sebelum hari ini (29 Julai), berikutan pertukaran pasukan pembelaan Najib dalam kes SRC dan supaya pasukan undang-undang baharu diberikan maklumat terkini dan mendapatkan arahan lanjut daripada mahkamah.

Selepas didapati bersalah di Mahkamah Tinggi pada Julai 2020 dan kalah dalam rayuannya di Mahkamah Rayuan pada Disember 2021, Najib pada 8 Disember 2021 memfailkan rayuan terakhirnya dalam kes SRC di Mahkamah Persekutuan.

Mahkamah Persekutuan pada 29 April memaklumkan kedua-dua peguam Najib dan pihak pendakwaan bahawa ia akan mendengar rayuan itu selama 10 hari dari 15 Ogos hingga 19 Ogos, dan dari 22 Ogos hingga 26 Ogos.

Selain memaklumkan kepada Mahkamah Persekutuan mengenai rancangan Najib untuk meminta penangguhan perbicaraan rayuan terakhir pada Ogos, pasukan pembelaan baharu itu berkata mereka juga akan memohon penangguhan permohonan Najib yang difailkan sebelum ini pada 7 Jun 2022 di Mahkamah Persekutuan.

Dalam permohonannya pada 7 Jun lalu, Najib memohon untuk menambah apa yang didakwanya bukti baharu dan memanggil saksi baharu bagi kes SRCnya untuk menyokong dakwaannya berhubung konflik kepentingan oleh hakim perbicaraan Datuk Mohd Nazlan Mohd Ghazali.

Dia juga meminta Mahkamah Persekutuan mengisytiharkan keseluruhan perbicaraan SRC terbatal dan mempertimbangkan untuk memerintahkan perbicaraan semula.


Banjir di Taiping, 60 mangsa banjir dipindah ke PPS

Seramai 60 orang daripada 14 keluarga terpaksa ditempatkan di pusat pemindahan sementara (PPS) selepas kediaman mereka dinaiki air akibat banjir di Taiping malam ini.

Banjir melanda susulan hujan lebat selama dua jam di beberapa kawasan di Perak hari ini.

Jurucakap Jawatankuasa Pengurusan Bencana Daerah dalam kenyataan memaklumkan PPS dibuka di Dewan Orang Ramai Sungai Relong bagi menempatkan mangsa dari Kampung Sungai Relong dan Kampung Baru Batu 5 pada 9.12 malam, menurut laporan Bernama.

“Banjir berpunca daripada hujan lebat berterusan melebihi dua jam dan melibatkan kawasan perumahan yang rendah,” katanya sambil menambah cuaca ketika ini tidak hujan dan pelbagai agensi serta pasukan penyelamat sedang melakukan pemantauan di lokasi terlibat.

Sementara itu, seramai lapan individu terkandas di kawasan Gunung Liang, Tanjung Malim ketika melakukan aktiviti mendaki.

Jurucakap Jabatan Bomba dan Penyelamat Perak berkata pihaknya mengerahkan sepasukan anggota dari Balai Bomba dan Penyelamat Tanjung Malim ke lokasi kejadian selepas menerima panggilan kecemasan mengenai mangsa yang terperangkap pada 5.35 petang.

“Kesemua mangsa tidak dapat turun ke kaki bukit atas faktor cuaca dan laluan merintangi sungai telah dinaiki air disebabkan hujan lebat berterusan pada sebelah petang,” menurutnya dalam kenyataan.

Katanya mangsa kemudian berjaya turun dengan bantuan anggota bomba dan Pasukan Bomba Sukarela Slim Village pada 9.35 malam.


BN terdesak mahu PRU-15, rakyat pula jadi mangsa: Warta Rakyat

Ucapan Ahmad Zahid Hamidi semasa perhimpunan Pemuda BN di Kuala Lumpur Sabtu lalu, yang berkata BN sanggup meredah banjir untuk berkempen jika PRU15 diadakan pada musim tengkujuh juga dikecam netizen di laman sosial.

Rata-ratanya kecewa dengan BN dan UMNO diketuai Zahid apabila asyik memikirkan kepentingan politik sendiri berbanding dengan cabaran yang lebih besar iaitu isu ekonomi ketika ini dan musibah cuaca yang dijangka pada bulan November.

Selain itu, menggunakan alasan akar umbi mahukan PRU15 diadakan segera juga adalah tidak benar kerana keutamaan rakyat bawahan bukanlah kepada pilihan raya.

Rakyat bukannya mendapat manfaat jika pilihan raya diadakan dalam waktu terdekat ini kerana mereka tiada kepentingan peribadi.

Jika difikirkan secara logik akal, adalah tidak munasabah untuk mengadakan pilihan raya pada waktu banjir kerana sekolah yang dijadikan pusat mengundi akan digunakan sebagai pusat pemindahan mangsa banjir.

Membubarkan Parlimen dalam keadaan negara akan menghadapi musibah cuaca juga menyukarkan proses pengagihan bantuan dan operasi menyelamat mangsa banjir.

Jika disenaraikan segala keperluan bagi memenuhi tuntutan Zahid itu, banyak masalah yang akan timbul tetapi Zahid seolah-olah tidak peduli semua itu asalkan matlamat politik akan tercapai.

Sepatutnya isu nilai ringgit yang makin merosot saban hari dan dijangka jatuh lagi ke paras terendah menjadi keutamaan BN ketika ini.

Tindak-tanduk Menteri Kewangan, Tengku Zafrul Tengku Abdul Aziz yang makin aktif untuk menjadi pemimpin politik BN berbanding menyelesaikan isu kejatuhan ringgit juga amat mengecewakan.

Kenyataan beliau sebelum ini yang berkata kerajaan tidak terlalu menumpukan kepada nilai ringgit berbanding pertumbuhan ekonomi juga adalah kenyataan yang boleh dipertikaikan.

Bagaimana seorang tokoh kewangan yang berpengalaman luas boleh memberikan pandangan sedemikian sedangkan semua sedia maklum bahawa nilai ringgit amat besar kesannya kepada ekonomi.

Tidakkah sesuatu yang merisaukan apabila ringgit makin merosot di mana ia akan menyebabkan harga makanan dan produk lain melambung kerana Malaysia amat bergantung kepada import barangan dari luar.

Ringgit yang rendah berbanding dolar Amerika adalah isu besar kerana boleh dikatakan semua jual beli antarabangsa kita menggunakan mata wang itu sebagai perantara.

Kalau pun Tengku Zafrul dan pimpinan BN mahu menunjukkan imej baik mengenai ekonomi negara, ia perlulah dibuat dengan mengetengahkan beberapa langkah strategik bagi mengelakkan ringgit terus jatuh.

Ini kerana, kadar dasar semalaman (OPR) yang dinaikkan beberapa kali – yang tujuannya untuk mengukuhkan ringgit tidak menjadi seperti disasarkan kerana pelabur luar masih tidak berminat dengan ringgit Malaysia.

Yang menjadi mangsa ialah rakyat apabila OPR dinaikkan menyebabkan pinjaman bank terus meningkat apabila bank-bank meningkatkan kadar pinjaman asas (BLR) masing-masing.

Dalam keadaan getir seperti ini, walaupun kerajaan Ismail Sabri diibaratkan pada hujung-hujung pentadbiran, mereka sewajarnya berganding bahu dengan parti politik seperti BN menguruskan ekonomi supaya dapat menahan impak semasa.

Tindakan mengutamakan pilihan raya dan mengetepikan cabaran besar ekonomi dan musibah cuaca yang akan ditempuhi hanya menambahkan sengsara kepada rakyat.

Oleh itu, masih belum terlambat buat kerajaan dan parti politik untuk mengetengahkan langkah-langkah sesuai dalam menguruskan isu ekonomi ketika ini berbanding membincangkan soal pilihan raya.

Bentuk segera jawatankuasa yang terdiri daripada pakar ekonomi untuk melihat keperluan dalam mengukuhkan ringgit dan pada masa sama mengurangkan kesan kewangan kepada rakyat.

*Tok Chey berpengalaman lebih 20 tahun dalam dunia kewartawanan.

Artikel ini disiarkan kali pertama di portal WartaRakyat.com.my


Pemuda PAS ingatkan Zahid jangan khianati sahabatnya sendiri Ismail Sabri

Pemuda PAS menegur dan mengingatkan Presiden UMNO Datuk Seri Ahmad Zahid Hamidi supaya tidak mengkhianati sahabatnya yang juga Naib Presiden parti Datuk Seri Ismail Sabri Yaakob sebagai Perdana Menteri.

Ketua Penerangan Dewan Pemuda PAS Malaysia Nazir Helmi turut mengingatkan Ahli Parlimen Bagan Datuk itu supaya menumpukan perhatian yang lebih terhadap kes mahkamah yang sedang dihadapinya.

“Pemuda PAS juga ingin menegur dan memberi peringatan kepada Datuk Seri Zahid Hamidi agar mengeluarkan kenyataan dalam keadaan sedar.

“Adalah lebih baik Datuk Seri memberi fokus yang lebih dalam menguruskan kes mahkamah yang sedang dihadapi. Pemuda PAS melihat cadangan untuk berehat seketika yang pernah dibuat dahulu wajar dipertimbangkan semula oleh Datuk Seri Zahid Hamidi.

“Sebagai presiden UMNO, Pemuda PAS menasihatkan Dato Seri agar mencontohi PAS yang memberi keyakinan kepada Ismail Sabri dan barisan Kabinet dalam mengemudi negara dalam keaadan penuh ketidakstabilan ini.

“Jangan khianati sahabat Datuk Seri sendiri yang juga Naib Presiden UMNO,” kata Nazir dalam satu kenyataan malam ini.

Beliau berkata demikian ketika mengulas kenyataan Zahid bahawa Presiden PAS Tan Sri Abdul Hadi Awang takut kehilangan kerusi sekiranya Pilihan Raya Umum Ke-15 disegerakan.

“Mungkin kalau pilihan raya (diadakan) cepat, beliau khuatir partinya akan hilang kurang daripada 18 kerusi Parlimen sedia ada,” kata Zahid sebelum ini.

Mengulas lanjut, Nazir berkata kenyataan yang dikeluarkan Zahid itu adalah kosong dan tidak berasas.

Katanya, Pemuda PAS memandang bahawa semua pucuk pimpinan parti di Malaysia wajar memberi fokus dalam mengukuhkan kerjasama antara semua pihak serta menjulang prinsip ‘agree to disagree’ dalam mendepani keadaan ekonomi domestik dan global yang masih kurang stabil.

Maka, Pemuda PAS melihat ini lah masa yang terbaik untuk mengukuhkan semula penyatuan ummah. Pemuda PAS menegaskan pendirian kami bahawa aspek kebajikan rakyat dan kesejahteraan negara sentiasa menjadi fokus utama parti.

“Hal ini termasuklah mengambil kira pandangan rakyat agar tidak mengadakan PRU dalam tempoh terdekat dalam keadaan ekonomi rakyat semakin tertekan.

“Pemuda PAS menyeru seluruh parti politik Malaysia khususnya parti Melayu Islam agar menumpukan perhatian terhadap isu rakyat seterusnya menggerakkan usaha yang ampuh untuk membantu rakyat,” katanya.


China hantar angkasawan wanita pertama teroka stesen angkasa

Seorang wanita China berumur 41 tahun bakal melakar sejarah sebagai angkasawan wanita dan penjelajah pertama negara itu yang memasuki stesen angkasa lepas Tiangong.

Ini adalah perjalanan kedua Wang Yaping susulan kejayaan misi pertama ke angkasa pada 2013 ketika mengorbit Tiangong-1. Turut mengiringi Yaping adalah dua rakan sepasukannya iaitu Komandan Zhai Zhigang, 55 tahun dan Ye Guangfu, 41 tahun.

Roket Long March 2F Y13 yang membawa kapsul Shenzhou 13 dan tiga angkasawannya melonjak ke udara pada jam 12.23 pagi waktu tempatan semalam.

“Seperti mimpi berada di alam semesta. Walaupun kelihatan jauh dan tidak dapat digapai, tetapi selagi kita mencuba, pasti dapat mencapainya,” kata Yaping kepada China Central Television dalam satu temubual.

Misi selama enam bulan itu akan menyaksikan trio tersebut berada di salah satu daripada tiga modul iaitu Tianhe yang akan dijadikan stesen angkasa Tiangong.

Selain itu, Financial Times turut melaporkan kerajaan China juga sedang menguji kemampuan kapal angkasa baharu dengan peluru berpandu hipersonik.

Melalui laporan yang dipetik dari beberapa sumber terdekat semasa ujian itu Ogos lalu, Beijing sudah melancarkan peluru berpandu nuklear mengelilingi bumi pada orbit sebelum menuju ke sasarannya.

Namun, menurut tiga sumber lain, misi itu tersasar jauh lebih 32 kilometer.

Menurut Financial Times, peluru peluncur hipersonik itu dilepaskan oleh roket ‘Long March’, tetapi sesi ujian Ogos lalu masih dirahsiakan.

Laporan juga menyebut perisikan Amerika Syarikat (AS) terkejut dengan pelancaran senjata hipersonik itu.

Selain China, AS, Russia dan lima negara lain turut menggunakan teknologi hipersonik.

Peluru berpandu hipersonik seperti peluru berpandu balistik yang boleh membawa senjata nuklear dan mampu terbang lima kali lebih laju daripada kelajuan bunyi.

Namun, peluru berpandu balistik mampu terbang lebih tinggi ke ruang angkasa untuk mencapai sasaran, manakala peluru hipersonik hanya mampu terbang di ruang rendah atmosfera tetapi berpotensi mengenai sasaran dengan lebih tepat.

Lebih penting, peluru berpandu hipersonik dapat digerakkan seperti peluru berpandu subsonik yang jauh lebih perlahan, sehingga ianya sukar dikesan.

Walaupun negara seperti AS mampu membangunkan sistem pertahanan serangan peluru berpandu peluncur dan balistik, namun kebolehan untuk mengesan dan memusnahkan peluru berpandu hipersonik masih samar.

Menurut Laporan Perkhidmatan Penyelidikan Kongress AS (CRS), China mencipta teknologi tersebut secara agresif selepas mendapati terdapat aspek penting bagi pertahanan terutamanya apabila AS menunjukkan keupayaan dalam hipersonik dan teknologi terbaharu lain. – Agensi


Polis kata Fahmi tak buat salah, JAIS masih siasat

Jabatan Agama Islam Selangor (JAIS) masih menjalankan siasatan terhadap Fahmi Fadzil yang berucap di dalam sebuah masjid, baru-baru ini.

JAIS berkata pihaknya masih meneliti semua elemen dan fakta, walaupun polis semalam mengumumkan Fahmi tidak berkempen di dalam masjid.

“Kita juga akan meneliti titah Tuanku. Kalau didapati betul (melanggar titah), barulah pertuduhan akan berlaku, ” katanya, lapor MalaysiaNow.

Tindakan tersebut mengundang pertikaian susulan Ketua Komunikasi Strategik PKR itu dilihat melanggar titah sultan yang melarang ahli politik daripada menggunakan masjid untuk apa jua bentuk aktiviti.

Siasatan dijalankan mengikut Enakmen Jenayah Syariah (Selangor) 1995 kerana disyaki menghina pihak berkuasa agama.

JAIS turut menambah adalah tidak wajar untuk pihaknya mempercepatkan siasatan hanya kerana pilihan raya negeri (PRN) semakin hampir.

Semalam, polis mengesahkan ucapan Menteri Komunikasi dan Digital itu tiada unsur kempen bersempena Pilihan Raya Negeri (PRN) di Selangor.

Sebelumnya, Fahmi menjelaskan beliau dijemput pihak pengurusan masjid untuk memberi penerangan mengenai insiden bercium antara pasangan sejenis membabitkan kumpulan ‘The 1975’ yang mencetuskan kontroversi di Sepang baru-baru ini.

Kementeriannya diserang kerana memberi kelulusan kepada kumpulan muzik Britain itu yang sebelum ini pernah melakukan perbuatan sama di negara Islam lain.

Sebelum ini, JAIS sudah berulang kali memberi amaran kepada ahli politik menjelang pilihan raya dilarang menggunakan masjid dan surau tujuan yang tidak dibenarkan oleh Sultan Selangor dan Majlis Agama Islam Selangor (MAIS).

Menurut jabatan itu sesiapa yang didapati menggunakan masjid untuk berpolitik disifatkan telah menghina, mengingkari dan melanggar titah Sultan dan boleh dikenakan tindakan di bawah Seksyen 12 (a) atau (b) Enakmen Kesalahan Jenayah Syariah (Selangor) 1995.

Mengikut peraturan semasa, hanya individu yang diberi tauliah oleh Mais dibenarkan menyampaikan ucapan, syarahan, khutbah atau pengajaran di masjid dan surau di Selangor.


UMNO lantik Tok Mat Hasan runding agihan kerusi dengan PAS

UMNO dilihat mengetepikan Presidennya, Datuk Seri Ahmad Zahid Hamidi daripada menjadi wakil untuk berunding pembahagian kerusi Pilihan Raya Umum Ke-15 (PRU15) dengan PAS.

Sebaliknya, parti itu melantik Timbalan Presiden, Datuk Seri Mohamad Hasan atau lebih dikenali dengan ‘Tok Mat Hasan’ sebagai perunding yang mewakili UMNO untuk tujuan itu.

Memetik kenyataan Naib Presiden UMNO, Datuk Seri Mohamed Khaled Nordin di Pasir Gudang hari ini, beliau mempertikaikan ulasan PAS bahawa UMNO perlu menyelesaikan masalah dalaman sebelum rundingan agihan kerusi dibuat.

“Soal nak runding dengan siapa pun UMNO memang tiada masalah… kita sudah bersetuju lantik Datuk Seri Mohamad Hasan untuk lakukan perundingan pembahagian kerusi.

“Jadi tiada masalahnya. Tidak ada siapa cakap tak setuju Datuk Seri Mohamad Hasan (berunding) pembahagian kerusi. Saya sebenarnya tak faham apa maksudnya, apa yang dia nak tunggu dan apa masalahnya,” katanya mengulas kenyataan Presiden PAS, Datuk Seri Abdul Hadi Awang.

Semalam, Ahli Parlimen Marang itu berkata, UMNO perlu mempunyai hala tuju jelas dan menyelesaikan kemelut dalamannya terlebih dahulu sebelum rundingan mengenai pembahagian kerusi PRU15 diteruskan.

“Dengan UMNO tangguh bukan hentikan terus… tangguh sebab UMNO tak selesai lagi masalah dia… orang pun dia tukar-tukar… lepas orang ni orang ni pula… jadi tak tetap… jadi kita tunggu… kita ambil peluang (berunding) dengan Bersatu dulu,” kata Hadi.

Zahid yang sedang berdepan 47 pertuduhan di mahkamah sebelum ini dikritik hebat oleh pemimpin kanan dan akar umbi UMNO selepas klip audio mirip suara beliau sedang berbual menerusi telefon dengan Presiden PKR, Datuk Seri Anwar Ibrahim, tular.

Dalam perbualan itu kedua-duanya bertukar fikiran berkenaan strategi politik ketika Perhimpunan Agung UMNO (PAU) akhir Mac lalu, menimbulkan kebimbangan akar umbi kemungkinan wujud kerjasama sulit dengan PKR.


Lancar kempen derma masuk akaun sendiri, Twitter gantung akaun Isham

Akaun Twitter peribadi seorang pengikut setia Datuk Seri Najib Razak yang bergelar banduan digantung pengendali laman sosial tersebut serta-merta.

Isham Jalil yang juga ahli Majlis Tertinggi (MT) UMNO yang dilantik Presiden, Datuk Seri Ahmad Zahid Hamidi itu terdahulu melancarkan kempen derma dengan meletak akaun bank peribadinya.

Dalam iklan dimuatnaik tersebut, Isham akan menganjurkan satu program ‘Fundrasing Dana PRU-15’ pada Selasa ini yang berlangsung di PWTC, Kuala Lumpur.

Dalam poster program tersebut, Isham juga meletak nombor akaun Bank Rakyat peribadinya dengan meminta penderma memasukkan wang yang hendak diderma ke dalam akaunnya itu.

Difahamkan, Isham melancarkan derma tersebut bagi membiayai kempen Pilihan Raya Umum Ke-15 (PRU-15) yang bakal diadakan tidak lama lagi selepas Parlimen dibubarkan pada 10 Oktober lalu.

Pengendali Twitter dalam notis penggantungan itu berkata akaun dimiliki Isham itu melanggar peraturan dalam menggunakan aplikasi laman media sosial tersebut.

Namun, hasil semakan akaun Facebook Isham masih belum disekat dan iklan poster program kutipan derma itu masih diletak dalam akaunnya itu.

Untuk rekod, Isham sememangnya dikenali sebagai seorang pengikut setia Najib dan sentiasa mengikut bosnya itu dalam setiap perbicaraan kes mahkamah.

Bagaimanapun, sejak Najib dijatuhkan hukuman penjara 12 tahun selepas didapati bersalah dalam kes rasuah SRC International Sdn Bhd, Isham dilihat lebih cenderung bersama Zahid.

Malah, Isham juga dilantik sebagai ahli MT UMNO baharu bagi menggantikan Ahli Parlimen Pasir Salak, Datuk Seri Tajuddin Abdul Rahman yang dipecat Zahid sebelum ini.

Bagaimanapun, setakat ini tidak pasti kerusi Parlimen mana yang akan ditandingi Isham pada PRU-15 nanti.


Anwar kini liabiliti, Pemuda DAP Wilayah tolak guna logo PKR

Datuk Seri Anwar Ibrahim yang gagal menjadi Perdana Menteri dianggap liabiliti kepada pembangkang dan Pemuda DAP Wilayah Persekutuan menolak cadangan logo PKR digunakan dalam pilihan raya umum ke-15 (PRU15) nanti.

Sebaliknya, Pemuda DAP tersebut mahu logo Pakatan Harapan (PH) digunakan dalam PRU dan menolak cadangan Majlis Pimpinan Negeri (MPN) PKR Wilayah Persekutuan semalam yang menggesa supaya logo dan bendera parti mereka digunakan.

Ketua Pemuda DAP Wilayah Persekutuan Lee Bing Hong dalam satu kenyataan menegaskan bahawa mereka perlu menghormati logo setiap parti dalam PH.

“Kesepakatan perlu dicapai dan adalah lebih molek dan sesuai sekiranya logo PH diutamakan,” katanya.

Untuk rekod, logo PKR digunakan PRU-14 lalu semasa dipimpin Tun Dr Mahathir Mohamad ketika itu.

Ketika itu, Pendaftar Pertubuhan (ROS) menolak pendaftaran Bersatu, parti komponen PH dan juga menolak pendaftaran PH sebagai gabungan rasmi yang sah.

“DAP Wilayah menolak penggunaan logo PKR di dalam PRU yang akan datang dan mengutamakan logo PH bagi tujuan kebersamaan dan kesatuan antara parti,” katanya lagi.

Terdahulu, beberapa pemimpin PKR Wilayah Persekutuan berkata bahawa penggunaan logo PKR lebih sesuai kerana ia adalah satu “jenama yang telah dikenali lebih 20 tahun”.

Antara pemimpin PKR yang membuat cadangan itu ialah tiga Ahli Parlimen PKR – P Prabakaran (Batu), Tan Yee Kew (Wangsa Maju) dan Nik Nazmi Nik Ahmad (Setiawangsa).


580 mangsa banjir di 3 negeri pindah ke tujuh PPS hingga malam ini

Seramai 580 mangsa banjir daripada 159 keluarga di tiga negeri – Kelantan, Johor dan Sabah – dipindahkan ke tujuh pusat pemindahan sementara (PPS) yang dibuka sehingga jam 8 malam ini (Ahad, 5 Februari 2023).

Menurut Agensi Pengurusan Bencana Negara (NADMA), 506 mangsa daripada 141 keluarga di dua daerah di Johor dipindahkan ke lima PPS.

Ia melibatkan 480 mangsa (132 keluarga) di Daerah Batu Pahat yang dipindahkan ke empat PPS, manakala 26 mangsa (sembilan keluarga) di[indahkan ke sebuah PPS di Daerah Segamat.

Di Sabah, seramai 46 mangsa daripada 12 keluarga di pindahkan ke sebuah PPS di Beaufort, manakala 28 mangsa (enam keluarga) di Pasir Mas, Kelantan, dipindahkan ke sebuah PPS.

Sementara itu, Jabatan Pengairan dan Saliran (JPS) pula melaporkan sehingga jam 8 malam ini, bacaan ketinggian air di stesen pengukur Empangan Bekok di Johor menunjukkan paras Sungai Batu Pahat di Batu Pahat telah melebihi paras bahaya iaitu 18.93 meter (m), berbanding 14.50m paras normal.

Sungai Pulai di Kampung Ulu Pulai, Pontian pula mencatat 2.34m, berbanding 0.50m paras normal.

Pada masa sama, Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di lapan negeri dan Wilayah Persekutuan, sehingga jam 11 malam ini.

Ribut petir, hujan lebat dan angin kencang dijangka:


Surat terbuka untuk Najib Razak

Assalamualaikum WBT

Semoga Datuk Seri dan keluarga berada dalam keadaan sihat walafiat.

Datuk Seri, mutakhir ini kita dapat melihat bagaimana bencana dasyat sedang melanda negara kita dan parti kita UMNO.

Kita ibarat jatuh ditimpa tangga. Sudahlah bencana penyakit yang dahsyat sedang melanda, ditambah pula dengan krisis politik negara yang sedang tegang. Dalam masa sama UMNO turut berkecamuk. Perpecahan yang teruk sedang melanda parti.

Manakala Datuk Seri pula dari seorang mantan PM kini sedang berlakon menurunkan taraf menjadi seorang cybertrooper. Datuk Seri berpura-pura tidak mencampuri masalah yang melanda UMNO sekarang.

Hakikat yang sebenar, Datuk Seri dan isteri adalah tok dalang yang mengarahkan Presiden UMNO melakukan perkara-perkara yang tidak sepatutnya untuk memberi tekanan kepada Perdana Menteri, bagi melepaskan kes mahkamah Datuk Seri dan isteri. Termasuklah kes notis bankrap kerana gagal membayar cukai pendapatan kepada LHDN.

Datuk Seri perlu ingat, hilangnya penguasaan UMNO hari ini dari pemerintahan negara berpunca dari Datuk Seri, isteri, Jho Low dan anak tiri Datuk Seri sendiri.

Datuk Seri akan dikenang sampai bila-bila kerana memandu UMNO terjun ke dalam gaung. Sekarang Datuk Seri dan isteri memerah pula tenaga Datuk Seri Zahid Hamidi untuk mengangkat Datuk Seri dan isteri naik ke atas.

Rakyat Malaysia tidak rela untuk melihat Rosmah Mansor kembali menjadi First Lady. Cukuplah beban yang kami ahli-ahli UMNO tanggung selama ini. Kami sudah letih hendak mempertahankan batang tubuh dan beg tangan Rosmah.

Datuk Seri sedang bermimpi untuk menjadi PM interim. Sedar atau tidak oleh Datuk Seri yang telahpun disabitkan kesalahan oleh mahkamah?

Atas asas apa Datuk Seri perlu dilantik ? Jika hendak kata kerana popular di Facebook, Ebit Liew jauh lebih popular dari Datuk Seri. Jika itu dijadikan ukuran, lebih baik Ebit Liew sahaja yang dilantik sebagai PM interim.

Jika hendak dikatakan kerana pengalaman, pun tidak juga. Kerana sejarah telah membuktikan Datuk Seri adalah satu-satu PM dalam negara ini yang membawa sebuah kerajaan kalah PRU. Rekod Datuk Seri sangat teruk.

Datuk Seri cuba hendak menjadi hero dengan memberi idea-idea yang tidak realistik kepada PM di Facebook. Hanya semata-mata hendak memenangi hati rakyat.

Sedangkan jika ditakdirkan Datuk Seri menjadi PM kembali, yang mana idea itu Datuk Seri sendiri pun tidak mampu lakukan. Kisah ini lebih kurang janji manis PH dalam manifesto.

Datuk Seri sedar atau tidak yang Datuk Seri hanya popular oleh beberapa kerat rakyat Malaysia di Facebook sahaja. Tidak di Twitter dan platform media sosial lain. Sebab itu Datuk Seri hanya aktif di Facebook. Di Twitter Datuk Seri tidak berani aktif kerana takut dihentam.

Datuk Seri sedar atau tidak sewaktu Datuk Seri berkuasa dulu, ramai orang meminta Datuk Seri meletak jawatan kerana tiada ketelusan dalam hal 1MDB? Tetapi Datuk Seri buat bodoh hingga BN kalah dan ditamatkan penguasaannya oleh rakyat Malaysia.

Hari ini Datuk Seri pula hendak mendesak PM meletak jawatan kerana gagal mengawal penyakit Covid-19. Datuk Seri hendak tunjuk yang Datuk Seri hebat boleh mengawal Covid dan ekonomi.

Datuk Seri, minta maaflah. Kami tidak percaya Datuk Seri boleh mengawal Covid, benda yang tidak terlihat di depan mata, sedangkan sebesar-besar Rosmah dan Jho Low yang di depan mata pun Datuk Seri tidak boleh kawal. Hingga ranapnya sebuah kerajaan yang paling lama berkuasa dalam dunia, BN.

Datuk Seri dan isteri, bertaubatlah. Usia sudah di penghujung. Datuk Seri dan isteri telah lama berkuasa dan telah memegang pelbagai jawatan.

Orang yang banyak pengalaman kebiasaannya akan mencatatkan kejayaan yang manis ketika telah sampai di puncak. Namun bagi Datuk Seri pula ketika berada di puncak, Datuk Seri menolak UMNO ke gaung. Semuanya kerana mengikut kata isteri.

Akhir kata, kami ahli-ahli UMNO tidak mahu Rosmah kembali berkuasa. Cukup sudah beban yang ditanggung oleh kami empat peringkat dan JR Wanita selama ini untuk menanggung malu dan menjawab isu-isu Rosmah.

Sekian

Ghazali Haji Amin
Ahli UMNO Bahagian Tangkak

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kelantan kekal catat kluster komuniti tertinggi

Kelantan kekal menjadi negeri yang merekodkan jumlah jangkitan Covid-19 dalam komuniti tertinggi apabila hari ini merekodkan lima kluster baharu membabitkan 65 individu, berbanding empat kluster yang dicatatkan semalam.

Satu lagi kluster komuniti dicatatkan di Seri Mahkota Aman, Kuantan, Pahang membabitkan 26 individu.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi sebanyak 21 kluster baharu dikesan di seluruh negara menjadikan jumlah keseluruhan 5,228 kluster dengan 3,822 telah ditamatkan dan 1,406 masih aktif.

Daripada jumlah itu, katanya, sembilan kluster membabitkan jangkitan di tempat kerja dengan enam daripadanya di Johor, dua di Perak dan satu di Terengganu.

“Dalam tempoh sama, dua kluster kumpulan berisiko tinggi di Kelantan dan Perak; tiga kluster pendidikan di Kedah, Perak dan Pahang, serta satu kluster pusat tahanan di Johor,” katanya.

Sementara itu katanya, seramai 16,939 pesakit disahkan sembuh hari ini menjadikan kumulatif sejak awal tahun lalu kepada 1,800,278 kes atau 87.8 peratus daripada kumulatif jangkitan positif sebanyak 2,049,750 kes.

Beliau berkata daripada 18,815 jangkitan baharu hari ini, 222 kes atau 1.2 peratus membabitkan kategori 3, 4, dan 5, manakala 18,593 kes atau 98.8 peratus adalah kategori 1 dan 2.

Dr Noor Hisham berkata sehingga kini 1,222 pesakit dirawat di unit rawatan rapi (ICU) membabitkan 913 kes disahkan Covid-19, manakala 309 kes lagi masih dalam siasatan dan disyaki atau mungkin dijangkiti virus itu.

Katanya, seramai 710 pesakit pula memerlukan alat bantuan pernafasan dengan 422 kes disahkan Covid-19, dan 288 kes lagi masih dalam siasatan dan disyaki kemungkinan dijangkiti Covid-19,” katanya.


Harga minyak masak 5kg RM33.50, turun RM1.20 selama sebulan

Harga siling minyak sawit botol lima kilogram diturunkan kepada RM33.50 daripada RM34.70 bermula 8 September hingga 7 Oktober, kata Pengerusi Pasukan Khas Jihad Tangani Inflasi, Tan Sri Annuar Musa.

Beliau berkata harga minyak masak botol tiga kilogram pula diturunkan kepada RM21.10 daripada RM21.70, botol dua kilogram daripada RM14.70 kepada RM14.30, manakala botol satu kilogram daripada RM7.70 kepada RM7.50, lapor Bernama.

“Penurunan ini berasaskan kepada harga minyak sawit mentah (CPO) pada Ogos iaitu RM4,169 per tan metrik.

“Harap tidak timbul kekeliruan walaupun harga minyak sawit naik sedikit berbanding Julai iaitu pada RM4,060 per tan metrik kerana mengambil kira RM2 yang diserap yang diberikan sebelum ini,” katanya pada sidang media selepas mesyuarat Pasukan Khas Jihad Tangani Inflasi di Putrajaya, hari ini.

Turut hadir anggota pasukan yang juga Menteri di Jabatan Perdana Menteri (Ekonomi) Datuk Seri Mustapa Mohamed dan Timbalan Menteri Pertanian dan Industri Makanan Dr Nik Muhammad Zawawi Salleh.

Annuar berkata selidikan oleh Jabatan Perangkaan Malaysia (DOSM) menunjukkan 15 perkara mempunyai wajaran tinggi menyumbang kepada inflasi antaranya bayaran sewa, petrol RON95, bil elektrik, kos prabayar, rokok, makanan berasaskan mi, langganan Astro, harga ayam goreng dan ayam segar serta insurans kenderaan.

Menurutnya pasukan khas akan mengambil langkah proaktif untuk melihat kepada setiap satu perkara berwajaran tinggi menyumbang kepada inflasi itu, supaya ada tindakan susulan dan awalan dilakukan secara berterusan.

“Urus setia dan DOSM akan melihat kepada aspek ini dan menggariskan apakah tindakan yang mungkin boleh dilakukan termasuk yang bersifat advokasi dan tindakan lain.

“Dalam kata lain, jawatankuasa perlu mula memperluaskan peranan selain daripada menumpukan kepada harga beberapa barang makanan tertentu. Ini kerana laporan (DOSM) menunjukkan selain kos barang makanan, kos yang terkait dengan pengangkutan dan perumahan adalah antara kos yang menyumbang kepada inflasi,” katanya.

Annuar, yang juga Menteri Komunikasi dan Multimedia, berkata walaupun kadar inflasi negara meningkat 4.4 peratus kepada 127.9 pada Julai 2022 berbanding 122.5 pada Julai 2021, kadar itu masih terkawal dan Malaysia masih mengekalkan kedudukan sebagai negara rendah inflasi.

Sementara itu, Mustapa berkata tiga perkara yang menyumbang kira-kira 70 peratus kepada wajaran inflasi adalah makanan dan minuman; perumahan termasuk caj air, elektrik dan gas; serta pengangkutan.

Katanya DOSM akan meneliti perkara tersebut untuk melihat kaedah mengawal inflasi kerana hakikatnya tiga perkara itu mempunyai wajaran tinggi kepada inflasi.

Menurut Mustapa jabatan itu juga telah memulakan kajian untuk melihat kos sebenar rantaian pengeluaran ayam melibatkan penternak, pemborong dan peruncit supaya kerajaan mempunyai panduan yang lebih tepat mengenai kos sebenar.


Seorang wartawan Vietnam dijatuhi hukuman penjara 5 tahun

Pihak berkuasa Vietnam digesa membebaskan seorang wartawan, Le Van Dung dan membatalkan hukuman hukuman penjara melibatkan pengamal media, kata Jawatankuasa Melindungi Wartawan (CPJ).

Mahkamah di Hanoi mensabitkan kesalahan Dung dalam perbicaraan yang berlangsung selama dua jam pada 23 Mac mengikut Perkara 117 kanun keseksaan undang-undang negara komunis tersebut.

Dibawah undang-undang tersebut, seseorang individu dilarang “membuat, menyimpan dan menyebarkan maklumat dan bahan” menentang negara atau pemerintah dan jika disabitkan kesalahan boleh dihukum penjara selama lima.

Tuduhan terhadap Dung yangjuga dikenali sebagai Le Dung Vova, berpunca daripada video dihasilkannya dan dimuatnaik dalam talian sejak Mac 2017 sehingga September 2018.

Menurut keputusan mahkamah tindakan tersebut didakwa memfitnah pentadbiran Parti Komunis selaku pemerintah negara.

Pihak berkuasa menahan Dung dalam tahanan sebelum dibicarakan sejak 30 Jun 2021, selepas ditangkap ketika berada di rumah saudaranya di Hanoi sejak berjaya menyembunyikan diri susulan waran tangkap dikeluarkan terhadapnya.

Sebelum perbicaraan, peguam Dung berkata sudah merancang untuk merayu jika dia disabitkan kesalahan, kata laporan itu.

“Pihak berkuasa Vietnam tidak seharusnya menentang rayuan wartawan bebas Le Van Dung, dan harus segera dan tanpa syarat membebaskannya,” kata Shawn Crispin, wakil kanan CPJ Asia Tenggara.


Covid-19: Amerika dakwa pil Paxlovid kurangkan kemasukan hospital

Pil anti-Covid-19 Paxlovid dapat membantu mengurangkan risiko kemasukan ke hospital untuk penyakit berkaitan Covid-19 dan boleh didapati secara meluas di farmasi di Amerika Syarikat, menurut Pentadbiran Makanan dan Ubat-ubatan (FDA) AS pada Rabu.

“Terdapat bukti saintifik Paxlovid mampu mengurangkan risiko kemasukan ke hospital dan kematian pesakit Covid-19 ringan hingga sederhana dan yang berisiko menjadi lebih serius,” kata pengarah Pejabat Penyakit Berjangkit di FDA, John Farley.

Beliau berkata Paxlovid juga dijangka berkesan terhadap varian Omicron, lapor Xinhua, menurut laporan Bernama.

FDA membenarkan penggunaan Paxlovid pada Disember 2021 untuk rawatan Covid-19 ringan hingga sederhana pada pesakit dewasa dan kanak-kanak berumur 12 tahun ke atas dengan berat sekurang-kurangnya 40 kilogram.

Walaupun bilangan kemasukan ke hospital akibat Covid-19 menurun mendadak sejak awal 2022, sesetengah pesakit berisiko tinggi masih perlu dirawat di hospital.

Rawatan awal dengan Paxlovid dan terapeutik lain yang dibenarkan atau diluluskan boleh membantu mengurangkan risiko penyakit menjadi lebih teruk, menurut FDA.

Minggu lalu, Naib Presiden AS, Kamala Harris turut diberikan Paxlovid selepas disahkan positif Covid-19.

Paxlovid mengandungi nirmatrelvir dan ritonavir dan terdapat dalam dua dos berbeza, satu untuk dos standard dan satu untuk mereka yang mempunyai masalah berkaitan buah pinggang.


Kikis amalan zaman Ahli Dewan Negara dahulu, ketengah realiti: Rais

Yang Dipertua Dewan Negara Tan Sri Dr Rais Yatim menggesa Ahli Dewan Negara mengetengahkan realiti dalam menjalankan tanggungjawab yang ditugas kepada mereka.

Beliau juga mengingatkan perkhidmatan mereka tidak hanya berakhir setelah loceng Parlimen dibunyikan sebaliknya meneruskan tanggungjawab sebaik mungkin dan menunaikan segala sumpah yang dilafazkan dengan penuh amanah kerana Dewan Negara ketika ini sedang melalui fasa transformasi, lapor Bernama.

“Zaman Ahli Dewan Negara seperti dahulu harus dikikis dan Ahli Dewan Negara yang baharu perlu jadikan sebagai realiti dan senarai tugas telah diberikan dan diharapkan Ahli Yang Berhormat menggunakan kepakaran masing-masing untuk menjuarai apa-apa juga bidang yang terpalit dengan tugasan tersebut.

“Tugas dan khidmat kita tidak berakhir pada bunyi loceng Parlimen sebaliknya khidmat kita lantas terus di lapangan rakyat sama ada di kampung dan pekan, di bandar dan luar bandar,” katanya.

Rais turut menekankan supaya Ahli Dewan Negara tidak membaca teks perbahasan secara keseluruhannya sebaliknya berbahas mengikut lunas di Parlimen mengikut Peraturan Mesyuarat 36.

Terdahulu dua Ahli Dewan Negara hari ini mengangkat sumpah jawatan di hadapan beliau.

Mereka ialah Ahli Lembaga Pengarah Pharmaniaga Berhad Datuk Dr Azhar Ahmad dan Ketua Pegawai Eksekutif Perbadanan Kemajuan Tanah Adat Melaka Datuk Mohd Ridhwan Mohd Ali.

Azhar dan Mohd Ridhwan adalah lantikan baharu oleh Yang di-Pertuan Agong berkuat kuasa mulai hari ini hingga 20 Mac 2025.

Dalam pada itu, Rais turut memaklumkan Senator Datuk Iskandar Dzulkarnain Abdul Khalid dan Senator Datuk Shamsuddin Abdul Ghaffar telah mengangkat sumpah sebagai Ahli Dewan Negara di luar dewan pada 20 Jan 2022.

Kedua-dua mereka adalah lantikan baharu oleh Dewan Undangan Negeri Perak.


Kerajaan tawar lebih 1.24 juta dos AstraZeneca untuk warga emas

Pusingan kedua inisiatif pelawaan pengambilan vaksin menawarkan sebanyak 1,240,000 dos suntikan vaksin AstraZeneca khusus kepada warga emas yang akan dibuka untuk tempahan slot janji temu pada 12 tengah hari, esok.

Pemberian suntikan itu akan dimulakan pada 7 Jun hingga 27 Julai untuk dos pertama di lapan Pusat Pemberian Vaksin AstraZeneca (PPVAZ), kata Badan Bertindak Imunisasi COVID-19 (CITF).

PPVAZ yang terlibat ialah Pusat Konvensyen Setia SPICE, Pulau Pinang; Pusat Konvensyen Antarabangsa Persada Johor, Johor Bahru; Pusat Konvensyen Borneo Kuching, Sarawak; dan Institut Kemahiran Belia Negara Miri, Sarawak.

Selain itu PPVAZ lain ialah di Pusat Dagangan Dunia Kuala Lumpur; Universiti Malaya, Kuala Lumpur; Universiti Kebangsaan Malaysia, Selangor; dan Pusat Konvensyen Ideal, Shah Alam, Selangor.

“Seperti yang diumumkan, tempahan ini hanya dibuka kepada warga emas (60 tahun ke atas) di lima negeri iaitu Kuala Lumpur, Selangor, Pulau Pinang, Johor dan Sarawak.

“Ini adalah satu daripada langkah untuk memastikan warga emas yang termasuk dalam kumpulan berisiko tinggi terus dilindungi,” menurut kenyataan itu lapor Bernama.

Orang ramai yang berminat boleh mula membuat tempahan di www.vaksincovid.gov.my esok.

CITF turut mengalakkan golongan muda untuk membantu warga emas dalam membuat tempahan slot janji temu pengambilan vaksin itu bagi memudahkan urusan mereka.

Menurut kenyataan itu mereka yang telah mendaftarkan nama di bawah senarai menunggu sewaktu tempahan slot pada 2 Mei lepas akan dimasukkan secara automatik ke dalam tempahan slot vaksinasi AstraZeneca pusingan ini.


Penjaga dibenar temani ahli keluarga dijangkiti Covid-19 di hospital

Kementerian Kesihatan (KKM) membenarkan penjaga menemani ahli keluarga mereka yang dijangkiti Covid-19 di wad dan menerima pelawat, bermula Sabtu ini, dengan kelonggaran itu berdasarkan kriteria tertentu.

Ketua Pengarah Kesihatan Tan Sri Dr Noor Hisham Abdullah memaklumkan tatacara perlaksanaan kebenaran itu tertakluk kepada kapasiti dan kemampuan hospital serta wad.

Menurutnya dasar dan garis panduan yang diguna pakai dalam penyampaian perkhidmatan kesihatan di kemudahan kesihatan KKM semasa pandemik Covid-19 sentiasa disemak dan dikemas kini berdasarkan perkembangan terkini, jangkitan wabak di dalam dan luar negara.

“Berdasarkan analisis trend terkini kes Covid-19 kategori 3, 4 dan 5 dan kadar penggunaan fasiliti kesihatan khusus bagi kes Covid-19 yang rendah, KKM meneliti semula dan mengemas kini dasar lawatan untuk penjaga dan pelawat di hospital.

“Langkah ini diambil selepas mengambil kira kepentingan sokongan psikososial, terutamanya daripada ahli keluarga pesakit dalam membantu proses penyembuhan pesakit.

“Sehubungan dengan itu, KKM telah bersetuju untuk membenarkan pesakit-pesakit di wad untuk ditemani oleh penjaga dan juga menerima pelawat berdasarkan kriteria-kriteria tertentu.

“Bagaimanapun, tatacara perlaksanaan arahan ini adalah tertakluk kepada kapasiti dan kemampuan hospital dan wad masing-masing,” katanya dalam kenyataan hari ini.

Dr Noor Hisham berkata, secara umum pelawat atau penjaga yang dibenarkan untuk melawat dan menemani pesakit perlu berusia 12 tahun dan ke atas; sudah dilengkapi pelalian Covid-19; serta tidak tergolong dalam kumpulan yang berisiko tinggi untuk mendapat jangkitan Covid-19, seperti mempunyai pelbagai komorbiditi atau sistem imuniti yang lemah.

Beliau berkata, bagi penjaga kepada kategori pesakit tertentu yang perlu menjalani ujian RTK-Ag kendiri, ujian perlu dijalankan dalam tempoh 24 jam, sebelum ketibaan ke hospital dengan tarikh dan masa ujian berserta gambar dinyatakan sebagai bukti.

“Mereka juga tidak disyaki menghidapi Covid-19 atau individu dalam pemantauan (PUS) atau bergejala Covid-19. Individu terbabit juga perlu mengisi borang deklarasi Covid-19 serta mematuhi SOP dan memakai alat pelindung diri (PPE) seperti yang ditetapkan,” katanya.

Selain kriteria umum, KKM turut menetapkan kriteria khusus yang perlu dipatuhi mengikut kategori pesakit yang dilawati, iaitu pesakit terbabit bukanlah pesakit Covid-19.

Dr Noor Hisham berkata, penjaga pesakit bukan Covid-19 yang berada di wad serta individu yang ingin menemani ibu hamil semasa proses bersalin, perlu menjalani ujian saringan Covid-19, iaitu RTK-Ag kendiri dan disahkan negatif;

Katanya, lawatan ahli keluarga kepada pesakit bukan Covid-19 yang berada sama ada di wad, unit rawatan rapi (ICU) atau sedang tenat juga dibenarkan, terhad kepada dua pelawat pada satu-satu masa.

Mereka juga digalakkan untuk menjalani ujian Covid-19 menggunakan RTK-Ag kendiri, sebelum melawat.

KKM juga katanya, hanya membenarkan seorang penjaga, bagi pesakit bukan Covid-19 yang menerima rawatan pesakit luar atau di jabatan kecemasan serta mereka digalakkan menjalani ujian

KKM hanya membenarkan penjaga untuk pesakit Covid-19 yang memerlukan penjagaan khusus dan pesakit kanak-kanak saja.

“Tiada pelawat dibenarkan bagi pesakit Covid-19, kecuali bagi pesakit yang sedang tenat sama ada di wad atau di ICU dengan kebenaran hanya dua pelawat pada satu-satu masa dan ujian Covid-19 menggunakan RTK-Ag kendiri, digalakkan sebelum lawatan.

“KKM ingin menekankan dalam keadaan tertentu, iaitu risiko penularan Covid-19 tinggi seperti berlakunya wabak Covid-19 di hospital, hospital boleh melakukan beberapa pengubahsuaian kepada dasar yang sedia ada, bagi memastikan kesihatan dan keselamatan semua pihak,” katanya.


Omicron: Thailand rancang laksana perintah berkurung

Pelaksanaan perintah berkurung bakal dikuatkuasa kerajaan Thailand sekiranya mengesan varian baharu Covid-19 Omicron di negara itu.

Menurut laporan The Bangkok Post, pihak berkuasa berkaitan sudah diarahkan meneruskan pemantauan terhadap situasi semasa dan Kementerian Kesihatan akan menyemak pembukaan semula sempadan negara dalam tempoh dua minggu.

Wakil Kementerian Kesihatan, Sathit Pitutecha berkata, orang ramai tidak perlu panik dan pihak berkuasa di sempadan berusaha meningkatkan kawalan bagi mengelakkan sebarang kemasukan migran secara haram dan mengelak pemeriksaan kesihatan.

Katanya, perintah berkurung belum dibincangkan lagi, tetapi pihak kerajaan akan terus memantau perkembangan penularan varian tersebut.

“Situasi semasa dipantau secara rapat dan sebarang langkah akan dinilai terlebih dahulu berdasarkan maklumat baharu yang diterima.

“Sekiranya varian Omicron dikesan berada di Thailand, negara ini akan berhadapan dengan perintah berkurung baharu.

“Ia adalah polisi perdana menteri dan beliau akan membuat keputusan segera,” katanya.

Menurut Sahit, cadangan pembukaan semula premis hiburan masih diteruskan pada 16 Januari depan bergantung kepada Omicron yang belum dikesan di negara ini.

Beliau turut menegaskan tentang pemakaian pelitup muka, mencuci tangan dengan kerap, penjarakan fizikal, mengimbas suhu badan dan penggunaan aplikasi Thai Chana.